Varemærkeret - retten til navnet Lyngholm ikke krænket\nDBE Lyngholms anvendelse af Lyngholm som del af sit selskabsnavn og forretningskendetegn og brug af farverne gul, rød og sort på sine biler og markedsføringsmateriale udgjorde ikke en krænkelse af Lyngholm Kloakservice, Lyngholm Kloak-Renovering eller Lyngholm TV-Inspektions varemærkeret eller forretningskendetegn.\nDom i sag V-42-09\n1) Lyngholm Kloak Service I/S\n2) Lyngholm Kloak-Renovering A/S\n3) Lyngholm TV-Inspektion ApS\n(Advokat Hanne Weywardt)\nDBE Lyngholm ApS\n(Advokat E. Lego Andersen)\nDenne sag vedrører, hvorvidt DBE Lyngholm ApS (i det følgende sagsøgte) krænker Lyngholm Kloak Service I/S, Lyngholm Kloak-Renovering A/S samt Lyngholm TVInspektion ApS (i det følgende sagsøgerne) rettigheder ved brug af blandt andet navnet Lyngholm samt en bestemt gul farve.\n1. Sagsøgte tilpligtes at anerkende at have været uberettiget til at registrere og gøre erhvervsmæssig brug af navnet "Lyngholm" som kendetegn eller del af kendetegn, herunder som selskabsnavn, som del af selskabsnavn, eller som varemærke i forbindelse med drift af erhvervsmæssig virksomhed inden for enhver form for arbejde relateret til kloaker og kloakering, autoriseret som ikke-autorisationskrævende, herunder anlæg af nye kloakledninger, reparation og vedligeholdelse af eksisterende kloakledninger, kloakrenovering og tv-inspektion, service i forbindelse med tilstoppede afløb og faldstammer, kloakrensning og anden slamsugning.\n2. Det forbydes sagsøgte fremover at benytte navnet "Lyngholm" som selskabsnavn eller del af selskabsnavn, kendetegn og/eller varemærke til benyttelse i forbindelse med erhvervsmæssig udførelse og/eller markedsføring af enhver form for arbejde relateret til kloaker og kloakering i den under påstand 1 angivne forståelse.\n3. Sagsøgte tilpligtes at afregistrere selskabsnavnet DBE Lyngholm ApS og binavnene DBE Lyngholm & Sønner ApS, J. Lyngholm & Sønner ApS, Lyngholm Kloakentreprise ApS og R. Lyngholm Kloakteknik ApS fra selskabsregisteret ved Erhvervs- og Selskabsstyrelsen.\n4. Sagsøgte tilpligtes at udslette domænenavnet dbe-lyngholm.dk.\n5. Sagsøgte tilpligtes at stoppe brugen af samt slette e-mailadressen lyngholm@dbelyngholm.dk.\n6. Sagsøgte tilpligtes at anerkende at være uberettiget til at anvende en varm gul farve svarende til eller forvekslelig med gul farve svarende til Pantone 1235/RAL1003 og/eller RAL1004, alene eller subsidiært i kombination med farverne sort og rød/farven rød, i forbindelse med salg og markedsføring af sine produkter og tjenesteydelser inden for enhver form for arbejde relateret til kloaker og kloakering i den i påstand 1 angivne forståelse, herunder på biler og andet materiel, i sit logo, på brevpapir, markedsføringsmateriale og anden markedsføring, mere subsidiært i den form som angivet i bilag 49-50, O/35, 67 (biler og skiltning), 11, 70 (annoncer) og/eller AU.\n7. Sagsøgte forbydes fremover at gøre brug af varm gul farve svarende til Pantone 1235/RAL 1003 og/eller RAL1004, alene eller subsidiært i kombination med farverne sort og rød/ farven rød i forbindelse med salg og markedsføring af sine produkter og tjenesteydelser inden for enhver form for arbejde relateret til kloaker og kloakering i den i påstand 1 angivne forståelse, herunder på biler og andet materiel, i sit logo, på brevpapir, markedsføringsmateriale og anden markedsføring mere subsidiært i den form som angivet i bilag 49-50, O/35, 67 (biler og skiltning), 11, 70 (annoncer) og/eller AU.\n8. Sagsøgte tilpligtes at betale hver af sagsøgerne kr. 75.000,00 i alt kr. 225.000,00 med tillæg af den til enhver tid gældende procesrente fra sagens anlæg den 24. juli 2009.\n9. Sagsøgte tilpligtes at anerkende at være uberettiget til og forbydes for fremtiden at gøre erhvervsmæssig brug af navnet "Lyngholm" som kendetegn eller del af kendetegn, herunder som selskabsnavn, som del af selskabsnavn, eller som varemærke i forbindelse med drift af erhvervsmæssig virksomhed inden for enhver form for arbejde relateret til kloaker og kloakering i den i påstand 1 angivne forståelse i kombination med farverne gul, rød og sort eller gul og rød på biler og andet materiel, i sit logo, på brevpapir, Markedsførings-materiale og anden markedsføring.\n10. Sagsøgte tilpligtes at anerkende at være uberettiget til og forbydes for fremtiden at gøre erhvervs-mæssig brug af navnet "Lyngholm" som kendetegn eller del af kendetegn, herunder som selskabsnavn, som del af selskabsnavn, eller som varemærke i forbindelse med drift af erhvervsmæssig virksomhed inden for enhver form for arbejde relateret til kloaker og kloakering i den i påstand 1 angivne forståelse i kombination med farverne gul, rød og sort eller gul og rød på biler og andet materiel, i sit logo, på brevpapir, markedsføringsmateriale og anden markedsføring, således som det ses af bilag 49-50, O/35, 67 (biler og skiltning), 11, 70 (annoncer) og/eller AU.\nI de nedlagte påstande er derudover indeholdt subsidiære påstande for dele af de nævnte virksomheds-aktiviteter.\nOver for sagsøgtes selvstændige påstand: Afvisning, subsidiært frifindelse.\nSagsøgte har nedlagt påstand om frifindelse, dog således, at der overfor elementet "eller forvekslelig med" i den principale påstand 6 påstås afvisning (subsidiært frifindelse) og således, at der over for påstand 3 for så vidt angår den del, der angår afregistrering af selskabsnavnet Lyngholm Kloakentreprise ApS, tages bekræftende til genmæle.\nEndvidere nedlægger sagsøgte følgende selvstændige påstand:\nLyngholm Kloak-Renovering A/S tilpligtes at afregistrere binavnene "J. Lyngholm A/S" og "Lyngholm Bygningsentreprise A/S".\nBrødrene Flemming og Preben Lyngholm drev i mange år de sagsøgende virksomheder.\nDeres bror Jørgen Lyngholm driver den sagsøgte virksomhed. Alle tre hed oprindeligt Lyngholm Madsen til efternavn. I dag er Flemmings og Prebens døtre, Janni og Linda Lyngholm, direktører for sagsøgerne, og Jørgens sønner, Ronnie og Kenneth Lyngholm, er ansat hos sagsøgte.\nFlemming Lyngholm drev fra 1974 virksomheden Lyngholm Kloakservice i personligt regi. Preben Lyngholm indtrådte siden i virksomheden, og Lyngholm Kloakservice I/S blev stiftet den 1. juni 1980. Ifølge Det centrale virksomhedsregister er virksomhedens branchekode "422000 Anlæg af ledningsnet".\nLyngholm Kloak-Renovering blev stiftet den 2. januar 1986 og har samme branchekode. Formand for bestyrelsen og medstifter er Preben Lyngholm. Direktionen består af Linda Lyngholm og Jannie Lyngholm Nielsen. Selskabet har følgende binavne:\nLyngholm Kloakservice A/S (registreret 15. august 1986)\nLyngholm Kloak-Entreprise A/S (registreret 15. august 1986)\nLyngholm Bygnings-entreprise A/S (registreret 15. august 1986)\nLyngholm Total-Entreprise A/S (registreret 15. august 1986)\nJ. Lyngholm A/S (registreret 8. februar 2008)\nL. Lyngholm A/S (registreret 8. februar 2008)\nLyngholm TV-Inspektion blev stiftet den 1. november 1988 med samme branchekode.\nLyngholm Kloakservice registrerede den 21. marts 1997 domænenavnet "Lyngholm.dk". Sagsøgernes e-mail adresse er lyngholm@lyngholm.dk.\nLyngholm Kloak-Renovering fik den 5. marts 2007 registreret følgende varemærke:\nLYNGHOLM AUT. KLOAKMESTRE\nDen 23. februar 2009 fik Lyngholm Kloak-Renovering endvidere registreret varemærket:\nLyngholm Kloak-Renovering søgte den 11. februar 2009 om registrering af farven gul, pantone 1235, som varemærke, men har trukket ansøgningen herom tilbage.\nAf sagsøgernes hjemmeside, www.lyngholm.dk fremgår blandt andet:\nVores bemandet døgnvagt tager telefonen og sørger for hurtig og effektiv afhjælpning af akutte\nforstoppelser, sprængte vandledninger eller akutte rørbrud mv.\nVort speciale er alt det beskidte arbejde ...\nForstoppede faldstammer, toiletter og indvendige afløb bringer Lyngholm i orden. Lyngholm løser alle opgaver med kloakrensning og slamsugning.\nVi har kapacitet til det hele ...\nLyngholm er aut. kloakmestre og udfører derfor også opgravning og reparation af skadede, nedslidte og defekte kloaksystemer. Lyngholm er den helt naturlige, professionelle partner, når der er tale om Forsikringsskader - såvel Olieskader som Vandskader. Retablering - sikrer Lyngholm også med egne gartnere og brolæggere.\nLyngholm kan derfor garantere, at arbejdet sker til den aftalte tid - og at arbejdet er i orden. Vi tilbyder også et SERVICE-abonnement!\nMed et løbende service-eftersyn og rensning kan mange problemer forebygges. Send bud efter en Lyngholm-konsulent, som helt uforbindende analyserer Deres behov - og De får et skræddersyet forslag, som fokuserer på netop den kombination af problemer, De kan komme ud for.\nLyngholm TV-inspektion anvender professionelt farve-TV udstyr. TV-inspektion med farve-TV giver hurtig lokalisering af fejl og skader, så udbedring kan gennemføres, før det koster store penge.\nEt udsnit af sagsøgernes brochure fra før 2007 ser således ud:\nSagsøgerne har siden 1984 annonceret i Hvidovre Lokaltelefonbog. I 1984 så annoncen således ud og var placeret under afsnittet "Kloakservice":\nI 1991 kom annoncen på forsiden af Hvidovre Lokaltelefonbog og var på gul baggrund.\nAnnoncen så således ud:\nSagsøgerne bruger endvidere den gule farve sammen med navnet Lyngholm i sort og den røde bjælke på deres brevpapir, visitkort, kalendere osv.\nLyngholm Kloak-Renoverings regnskabstal har de seneste år været som følger:\nBruttofortjeneste 8.835.098 10.851.716 8.736.380\nÅrets resultat 490.051 -774.545 -814.378\nLyngholm TV-Inspektions regnskabstal har været som følger:\n2005/2006 2007/2008 2008/2009\nBruttofortjeneste 5.711.324 7.749.175 7.410.218\nÅrets resultat 1.193.543 2.329.006 2.029.858\nSagsøgerne har oplyst sine udgifter til markedsføring således:\nKloak Service Kloak-Renovering TV-Inspektion\n2005 366.154 145.767 103.164\n2006 255.005 179.646 168.750\n2007 148.410 174.248 74.272\n2008 367.412 39.735 41.583\n2009 398.851 44.738 15.904\nSagsøgerne har oplyst, at deres køretøjer altid har været gule. De er malet i den gule farve RAL 1003.\nDet fremgår af en oversigt lavet af J. Hvidtved Larsen Maskinfabrik, i forbindelse med 20 års jubilæet for Lyngholm Kloak Service, at J. Hvidtved Larsen har leveret gule slamsugere til Lyngholm Kloak Service i 1980, 1981, 1985, 1986, 1987, 1990, 1992 og 1994.\nD.B.E. Dansk Bygningsentreprise ApS blev stiftet den 2. juli 1981 med branchekode "422000 Anlæg af ledningsnet". Den 31. marts 2005 ændrede selskabet navn til DBE Lyngholm ApS. Selskabet har følgende binavne:\nLyngholm Kloakentreprise ApS (registreret 31. marts 2005)\nDBE Lyngholm & Sønner ApS (registreret 1. december 2008)\nJ. Lyngholm & Sønner ApS (registreret 16. januar 2010)\nR. Lyngholm Kloakteknik ApS (registreret 16. januar 2010)\nJørgen Lyngholm sidder i selskabets bestyrelse, og hans hustru Ninna Lyngholm er direktør.\nJørgen Lyngholm var desuden direktør for H.B.E. Hvidovre Bygningsentreprise ApS, som blev stiftet den 16. oktober 1982. I 1988 skiftede selskabet navn til J. Lyngholm & Sønner ApS. Selskabet var registreret med branchekode "412000 - Opførelse af bygninger". Den 2. november 2009 blev selskabet opløst i medfør af anpartsselskabslovens § 59.\nAlle rettigheder efter dette nu opløste selskab blev ifølge Jørgen Lyngholm overtaget af sagsøgte.\nIfølge stamoplysninger hos Told Skat er DBE Lyngholm registreret i hovedbranche 452100 Bygge- og anlægsentreprenører og bibranche 1: 452530 Kloakmestre.\nSagsøgte har adresse på Nymarksvej 27, 2650 Hvidovre. Dette er et villakvarter og tillige Jørgen Lyngholms privatadresse. Sagsøgtes biler står på en adresse på Gammel Køge Landevej i Brøndby Strand.\nJørgen Lyngholm blev autoriseret kloakmester den 8. juni 1988 og har været aktiv i Foreningen af autoriserede kloakmestre i Danmark i en årrække.\nSagsøgte har den 12. oktober 2001 oprettet domænenavnet dbe-lyngholm.dk og benytter i dag e-mail adressen lyngholm@dbe-lyngholm.dk. Forsiden på sagsøgtes hjemmeside, www.dbe-lyngholm.dk ser således ud:\nDet fremgår endvidere blandt andet af hjemmesiden:\nFirmaprofil af DBE\nFirmaet, der blev etableret i 1981 i Hvidovre, er en autoriseret kloakvirksomhed / entreprenørvirksomhed. Ansvarlighed og tillid er vores byggesten. Vi ved, at vi bærer et ansvar over for de kunder som vi servicerer i dagligdagen, samt for vores miljø.\nVores arbejdsområde spænder bredt over almindelige opgaver eks, ganske småt vedligeholdelsesarbejde, til store erhvervs-byggerier. Herunder følgende indenfor afløbsområdet:\nNyanlæg og reparation / renovering af spildevand-, regnvand- og dræninstallationer både i kloakerede og ukloakerede områder.\nNedslidte kloaksystemer, rørbrud, utætte og nedslidte brønde, som ofte er årsag til vand i kælder og fugtige kældervægge og fundamenter. Nedbrudte fedt-, olie-, og kemikalieudskillere, syreneutraliserings-systemer og nedsivningssystemer repareres eller udskiftes når disse ikke længere er funktionsduelige. Drænsystemer som ikke længere fungerer, repareres/retableres med nyt, å dræningen af vand igen vil kunne foregå på betryggende vis.\nEtablering og projektering af nye kloaksystemer tilbydes udført. Alle former for opgaver løses for kunder med behov for seriøst, kvalitetsbevidst, ansvarsfuldt og miljømæssigt korrekt arbejde.\nOpgaverne kan løses med alle gængse materialer, herunder PEH, PVC, PP, beton, glaseret ler, rustfristål, støbejern, m.v. Vores medarbejdere er veluddannet samt erfarne efter mange år i firmaet.\nEfter at have høstet meget erfaring ved kloakarbejde, gennem firmaets tæt ved 30 års historie, har vi opnået en ekspertise og evne til at løse stort set alle kloakopgaver, som vi vil bliver stillet over for.\nAlle opgaver udføres med stor omhu og respekt for omgivelserne og miljøet. Tillid, kvalitetssans, omhu, miljøbevidsthed og ansvarlighed gør, at De, som kunde, trygt kan tilkalde os til udførelse af enhver opgave. "Vi springer ikke over hvor gærdet er lavest " men løser opgaven på en måde. hvor De som kunde og vi som firma, begge er tilfredse med det arbejde som er blevet udført.\nVi kan med vores servicevogne tilbyde assistance ved akut opståede problemer, 24 timer i døgnet, 365 dage om året.\nVores kunder får altid en professionel og individuel rådgivning, hvad enten det drejer sig om såvel små som store opgaver. Vores arbejde bliver udført efter et meget omfattende godkendt kvalitetssikringssystem, der sikrer kunden en ensartet høj kvalitet.\nUnder punktet "Arbejdsopgaver" på sagsøgtes hjemmeside kommer følgende side og billede. Billedet er af en slamsuger, som ikke tilhører sagsøgte, men Kenneth Lyngholms selskab, DBE Kloakservice, som sagsøgte samarbejder med.\nUnder punktet Arbejdsopgaver og Kloakrenovering fremgår blandt andet:\n"… Vedligeholdelse og servicering:\nAlle kloak systemer kræver vedligeholdelse og servicering. Vi kan tilbyde alle former for rensning og slamsugning, trykprøvning, TV-inspektion m.v. som kræves for at bevare kloaksystemets funktionalitet.\nDa sagsøgte hed Dansk Bygningsentreprise, markedsførte selskabet sig med følgende logo og annoncering:\nSagsøgte har tidligere brugt gult papir til fakturaer, brevpapir, kuverter, visitkort mv.,\nhvor selskabets navn var skrevet med rødt og med logo i sort og rødt som i annoncen ovenfor. Sagsøgte har også tidligere brugt hvidt papir, med rød skrift og et logo i sort og rødt. Sagsøgte oplyser, at de nu bruger hvidt papir.\nSagsøgtes regnskabstal har de seneste år været som følger:\nBruttofortjeneste 6.646.348 5.030.359 6.074.184\nÅrets resultat 108.465 -807.870 311.911\nSagsøgtes køretøjer og skiltning.\nSagsøgtes lastbil med grab blev indkøbt i oktober 2005 fra NyScan. Den blev leveret malet i den gule farve RAL 1004 på førerhuset og frontgrill i grå. Frontgrillen er i dag gul og rød. Dette er sagsøgtes eneste lastbil med grab (bilag 50):\nSagsøgtes mandskabsbiler så indtil for nylig således ud (bilag 67 - under navnet står der "Alt i kloak og miljøarbejde"):\nSagsøgte har for nylig fået bilerne omlakeret, så de i dag fremstår således (bilag AU):\nSagsøgte har desuden haft biler og skilte med nedenstående logo, men oplyser, at dette ikke længere anvendes, og at bilerne er solgt eller ikke i drift (bilag O/35):\nSagsøgte har endelig skiltet på følgende måde (bilag 49):\nDet fremgår af faktura af 31. juli 2006 fra Skibby Jensen Smedje A/S, at sagsøgte har indkøbt 7 containere "alle sandblæst og malet gule Ral 1004 og monteret med reflekser".\nDet fremgår af ordrebekræftelse fra J. Hvidtved Larsen A/S, at DBE Kloakservice ApS har indkøbt en slamsuger til levering i uge 14 i 2008, hvor førerhuset og tank var malet i gul RAL 1004. Sagsøgte bekræfter, at det er denne slamsuger, der er afbilledet på deres hjemmeside, men som tilhører DBE Kloakservice.\nParternes annoncering i de seneste år.\nI 2008 annoncerede både sagsøgerne og sagsøgte i Hvidovre Lokale Telefonbog. Sagsøgernes annonce er på forsiden og sagsøgtes på bagsiden:\nInde i Håndbogen fra 2008 havde sagsøgte en lignende annonce på gul baggrund, men i denne annonce var der en grå bjælke øverst, hvori der med røde bogstaver stod "DBE Lyngholm og Sønner ApS"(bilag 11).\nI Hvidovre Lokale Telefonbog fra 2009/2010 havde sagsøgerne på ny en annonce på forsiden, og sagsøgte havde en annonce på bagsiden:\nPå hjemmesiden www.servicehaandbogen.dk har sagsøgte en annonce under gruppen skadedyrs-bekæmpelse - rottebekæmpelse". Annoncen er på en gul baggrund, med rød overskrift "J. Lyngholm & Sønner ApS".\nSagsøgtes annonce i den trykte udgave af servicehåndbogen fra 2010 ser således ud (bilag 70):\nSagsøgerne er fremkommet med eksempler på, at der er sket forveksling mellem parterne, idet nogle fakturaer og rykkere til sagsøgte er sendt til sagsøgerne, og nogle af sagsøgtes kunder og samarbejdsparter har kontaktet sagsøgerne i den tro, at et stykke arbejde var udført af/aftalt med sagsøgerne.\nDer er fremkommet eksempler på, at flere andre virksomheder i kloakbranchen har gule slamsugere, ligesom flere andre brancher benytter gule arbejdskøretøjer.\nForholdet mellem sagsøgerne og sagsøgte\nLynghom Kloak-Renovering indgav i 1989 stævning mod J. Lyngholm & Sønner ApS med åstand om, at selskabet skulle anerkende at være uberettiget til at benytte navnet: "J. Lyngholm & Sønner ApS". Det fremgår blandt andet af stævningen, at:\nSagsøger har tillige konstateret, at sagsøgte nu klæder sine folk i arbejdstøj, der på ryggen med fremhævet skrift bærer betegnelsen "Lyngholm". Sagsøger har tillige bemærket, at sagsøgtes arbejdskøretøjer i stadigt stigende omfang males i samme gule farve som sagsøgers.\nDet påberåbes her særligt, at sagsøgte på arbejdstøj fremhæver "Lyngholm" i forhold til resten af firmanavnet, og i øvrigt, at sagsøgte også søger at skabe forveksling ved at anvende samme farve på sine køretøjer, som sagsøger anvender.\nSagsøgerne hævede efterfølgende sagen.\nSagsøgerne og sagsøgte indgik den 12. maj 2005 en rammeaftale med følgende indhold:\nMellem parterne D.B.E./ J. Lyngholm & Sønner, repræsenteret af brødrene Jørgen og Preben Lyngholm er der d.d. indgået rammeaftale vedrørende Lyngholm KloakRenovering A/S, der overtager aktiverne i de ovennævnte firmaer.\nRammeaftale omfatter en købspris på de listede aktiver udarbejdet af DBE/JL til en samlet fast pris af kr. 3.418.000.\nI aftalen indgår, at Kenneth Lyngholm ansættes som co-ordinator i LTV og LKR som deltidsansat og med aflønning efter de arbejdstimer han lægger her i firmaet.\nJørgen Lyngholm oppebærer en løn, der svarer til afdelingsleder … og herudover oppebærer han en +/- bonusordning på de sager han selv behandler fra ordremodtagelse\ntil afsluttende kundebetaling. Bonusordningen sættes til 5 % efter sagernes omkostninger og de faste omkostninger, der fastlægges af firmaets revisor.\nRammeaftalen blev underskrevet, og forhandlingerne fortsatte. Udkast til købsaftale blev udarbejdet, men aldrig underskrevet. Der blev endvidere udarbejdet udkast til ansættelsesaftale mellem Lyngholm Kloakrenovering og Jørgen Lyngholm, der ej heller blev underskrevet. Parterne stoppede forhandlingerne i 2005.\nDen 1. november 2007 fremsendte sagsøgernes daværende advokat et brev til sagsøgte med anmodning om, at sagsøgte ophørte med brug af sagsøgernes firmanavn og varemærke. Sagsøgerne opsagde den 4. december 2007 alt samarbejde med sagsøgte og anførte:\nPå trods af gentagne rykkerskrivelser er den forfaldne saldo i Lyngholm KloakService stadig ikke betalt dags dato.\nPt ophører alt samarbejde. Ordre afgivet til Lyngholm Kloak-Service samt Lyngholm Tv-Inspektion vil derfor ikke blive udført, med mindre den forfaldne saldo er indfriet inden udførelsesdato for ovennævnte ordre.\nNår den forfaldne saldo er indfriet vil vi gerne genoptage vores samarbejde.\nSagsøgtes advokat besvarede den 14. december 2007 sagsøgernes advokats henvendelse og benægtede, at sagsøgte krænkede sagsøgernes firmanavn, varemærke eller forretningskendetegn. Parterne og deres advokater holdt et møde den 1. februar 2008, som dog ikke førte til en løsning af parternes tvist.\nPreben Lyngholm har forklaret, at han ikke længere er medejer, men stadig har tilknytning til firmaet. Han er ældste bror til Flemming og Jørgen og er oprindeligt uddannet politimand.\nFlemming Lyngholm startede i kloakbranchen ved at arbejde med kloakrensning for sin svigerfar. Da dennes firma måtte lukke, var Flemming arbejdsløs i en tid. Flemming kom på ny i gang med kloakarbejdet, da der var problemer med faldstammen i den ejendom, hvor Flemming boede i. Herefter startede Flemming som selvstændig med kloakrensning på opfordring fra Jørgen. I begyndelsen skaffede Jørgen Flemming opgaver, da Jørgen var ansat i et VVS-firma, som ind imellem havde behov for at få udført kloakrensningsopgaver.\nHan hjalp selv Flemming i sin fritid, men valgte efter nogle år at tage orlov fra politiet og blive partner i Flemmings firma. Da han trådte ind i firmaet i 1980, ønskede han, at firmaet skulle fremstå mere professionelt. De købte en varevogn, som, han besluttede, skulle males gul, og de anskaffede arbejdstøj i samme farve. De fik mange henvendelser om reparation af kloaker, når de spulede kloaker, og for at kunne løse disse opgaver uddannede han sig til autoriseret kloakmester i 1984. Der var to store firmaer i området, som havde slamsugere, og for at kunne konkurrere med dem købte de deres egen slamsuger.\nDe to konkurrenter var Albertslund Kloakservice, som markedsførte sig på sit navn og hvide slamsugere, og Leif M. Jensen Kloakservice, som havde orange biler. Netop for ikke at ligne disse konkurrenter valgte han, at Lyngholm Kloak Service skulle have en slamsuger i den signalgule farve RAL 1004.\nDe fik hurtigt flere biler, men selv om alle var malet i samme farve, fremstod de ikke helt ens, når man så dem ved siden af hinanden. Det viste sig, at den gule farve ikke dækkede godt nok, og hvis bundfarven på en bil var mørk og lys på en anden, fremstod bilerne ikke helt ens efter lakering med den gule farve. Derfor skiftede de til RAL 1003, som dækkede bedre, og fik alle biler malet hvid i grundfarven, og dette har de gjort lige siden.\nDeres kunder var i starten boligselskaber og private. Efterhånden fik de også forsikringsselskaber og større boligselskaber som kunder. De havde kunder i hele Storkøbenhavn. Inden han selv blev autoriseret kloakmester, udliciterede de opgaver, der krævede\nautorisation, men da de selv fik autorisation, begyndte de i det små med at skifte kloakdæksler o.lign. De fik efterhånden større og større opgaver og valgte efter nogle år at udskille virksomheden med kloakrenovering i et selvstændigt selskab for at begrænse den økonomiske risiko.\nDe startede med at annoncere i Hvidovre lokaltelefonbog. De var meget optaget afat gøre opmærksom på sig selv via deres gule farve. De tog derfor kontakt til ejeren af lokaltelefonbogen og lavede en langtidsaftale om, at omslaget på telefonbogen skulle skifte farve til "Lyngholm gul". Herudover reklamerede de i idrætshaller og sponsorerede forskellige sportshold. Markedsføring var altid i den gule farve. Deres bedste reklame er deres biler, idet farven gør dem genkendelige i gadebilledet.\nJørgen var, mens Preben og Flemming startede deres virksomhed op, ansat som overkonduktør i forskellige VVS-firmaer. Senere startede Jørgen sit eget bygningsentreprisefirma, hvor han byggede, renoverede og vedligeholdte ejendomme. Jørgen kom til dem, når han skulle have lavet nogle kloakopgaver, indtil han selv blev kloakmester. Allerede da Jørgen selv blev kloakmester, bad de ham om, at der ikke skulle ske forveksling, men Jørgens firma hed dengang Hvidovre Bygningsentreprise, og det gav ikke anledning til forveksling.\nEfterhånden som deres virksomhed voksede, følte han og Flemming, at Jørgen lagde sig mere og mere op ad deres navn og arbejde, idet Jørgen brugte sit eget navn i forbindelse med sin virksomhed i stedet for firmanavnene. De bad derfor Jørgen om at bruge sine firmanavne, og Jørgen gav indtryk af, at han var indstillet herpå.\nHan kan ikke nøjagtigt stadfæste, hvornår Jørgen begyndte at bruge gule biler. På et tidspunkt havde Jørgen biler i flere forskellige farver. I 1980'erne havde han nogle lysegule biler med en svag grønlig undertone. Det havde ingen betydning for dem, så længe Jørgens firma hed noget helt andet end deres firma. Det var først, da Jørgen begyndte at annoncere med brug af Lyngholm navnet, at de for alvor syntes, at han var begyndt at efterligne dem.\nDe udtog derfor stævning mod Jørgen i 1989. De havde haft mange skænderier herom, og de havde prøvet at få Jørgen til at afstå fra at bruge navnet Lyngholm. De havde accepteret navnet J. Lyngholm & Sønner, så længe Jørgen var i byggebranchen, men ikke da han bevægede sig mere og mere over i kloakbranchen. De hævede sagen, da deres moder krævede dette.\nHerefter var der en meget kort periode, hvor der var lidt ro mellem parterne, men så fortsatte Jørgen. De holdt talrige møder og havde mange diskussioner, men Jørgen fortsatte. De fik endda oplyst fra deres leverandør af slamsugere, at Jørgen havde forespurgt til prisen på en gul slamsuger.\nI 2008 opdagede de, at Jørgens søn, Kenneth Lyngholm, havde startet firmaet DBE Kloakservice, som udfører slamsugning. Inden da var samarbejdet med Jørgen stoppet.\nDe kunne acceptere Kenneths firma under forudsætning af, at det ikke hed Lyngholm.\nJørgen foreslog på et tidspunkt, at de skulle slå virksomhederne sammen. Han havde betænkeligheder, da Jørgen og Flemming ikke havde et godt forhold, men efter en ferie han og Jørgen havde holdt sammen, forelagde han alligevel ideen for Flemming, og der blev lavet en rammeaftale. Ideen med rammeaftalen var at se, om de kunne arbejde sig frem til en enighed. Jørgen var så ivrig, at han tilbød, at de kunne overtage hans virksomhed gratis. Men under de videre forhandlinger skærpede Jørgen hele tiden kravene. Jørgen forlangte mere for sin virksomhed, og desuden ville han have ansat både sin søn, hustru og svigerdatter i den fælles virksomhed. Han og Flemming syntes, at Jørgen skærpede kravene i en sådan grad, at de ikke kunne acceptere dem, men det var til sidst Jørgen, der afbrød forhandlingerne.\nDe håbede efterfølgende på, at Jørgen ville overholde deres aftale om, at han ikke brugte Lyngholm navnet. Jørgen kom ind i en periode, hvor hans virksomhed havde økonomiske problemer, og han betalte derfor i en periode ikke Lyngholm Kloak Service for det arbejde, som var udført for ham. Han havde på et tidspunkt skyldige restancer for op mod 1 mio. kr. Derfor skrev Linda og Jannie til Jørgen om ophævelse af samarbejdet og betaling af regningerne. Jørgen har altid fået rabat, hvis han betalte til tiden. Denne rabat blev fjernet.\nDer er ikke andre i Storkøbenhavn, der bruger gule biler inden for kloakbranchen. Det er korrekt, at Tåstrup kommune ejer en gul slamsuger, men kommunen er ikke en konkurrent til dem.\nLinda Lyngholm har forklaret, at hun er direktør hos sagsøgerne og har arbejdet i virksomheden siden 1995. Hun og kusinen Jannie Lyngholm Nielsen ejer Lyngholm Kloak Service og Lyngholm Kloak-Renovering alene. John Agger er medejer af Lyngholm TVInspektion.\nDer sker ofte forvekslinger mellem sagsøgerne og sagsøgte. Det kan være grossister, entreprenører eller kollegaer, som rykker dem for betalinger vedrørende sagsøgte, og de får regninger for varer, der er indkøbt af sagsøgte i navnet Lyngholm. De bruger meget tid på disse forvekslinger, og det er et irritationsmoment i hverdagen. Det sker også, at hun bliver rykket for telefonbeskeder, hun aldrig har fået. Sagsøgerne går glip af kunder ved forvekslingerne, og flere kunder har givet udtryk for, at de troede, at de havde haft fat i sagsøgerne med hensyn til udførelsen af et stykke arbejde, hvor dette rent faktisk var udført af sagsøgte. Det er hendes oplevelse, at Jørgen Lyngholm ikke gør noget for at opklare misforståelsen.\nDer er fuldstændig identitet mellem de arbejdsopgaver, som sagsøgerne og sagsøgte udfører.\nDe trak ansøgningen om varemærkeregistrering af den gule farve tilbage, fordi det var meget mere omkostningskrævende, end de havde regnet med, idet der blandt andet skulle gennemføres en markedsundersøgelse.\nBinavnene J. Lyngholm og L. Lyngholm blev registreret samtidigt, fordi de agter at etablere et holdingselskab. De var opmærksomme på Jørgen Lyngholms selskab J. Lyngholm & Sønner, da de registrerede binavnet J. Lyngholm.\nSagsøgte var i restance med omkring 2-300.000 kr., da sagsøgerne opsagde samarbejdet. Det var oftest sagsøgte, som gjorde brug af sagsøgerne til kloakrensning og tv-inspektion. Sagsøgerne valgte at stoppe samarbejdet på grund af de forvekslinger, som var opstået.\nFra 1989 og frem begyndte sagsøgte at bruge gule biler og navnet Lyngholm. Sagsøgte havde dog også biler i andre farver og var desuden i byggebranchen. Efterhånden blev flere og flere af sagsøgtes biler dog gule, og sagsøgte bevægede sig mere over i kloakbranchen. Man har fra sagsøgernes side mange gange gjort Jørgen Lyngholm opmærksom på, at det ikke var smart, at han bevægede sig mere og mere ind på sagsøgernes arbejdsområde. Da forhandlingerne om køb af sagsøgtes virksomhed mislykkedes, blev sagsøgte mere og mere chikanøs. Sagsøgte ændrede sine bilers farver, annoncerede med samme gule farve og skiftede arbejdstøjets farve til den samme som sagsøgernes. Der opstod flere og flere forvekslinger, da sagsøgte begyndte at ligne sagsøgerne mere og mere.\nDet er vigtigt for sagsøgerne at få stoppet sagsøgte, da sagsøgte mere og mere udgiver sig for at være sagsøgerne. Sagsøgtes ejer, Jørgen Lyngholms, søn Kenneth Lyngholm, har startet DBE Kloakservice, og når sagsøgte får henvendelse fra kunder om kloakrensning, tager sagsøgte imod kunderne og giver arbejdet til sin søns firma. Jørgen Lyngholm udgiver sig også for at være Lyngholm i forhold til kunderne. Hendes tidligere ægtefælle er bestyrelsesmedlem i Kenneth Lyngholms firma.\nSagsøgernes tre selskaber arbejder tæt sammen og fremstår udadtil som en virksomhed. Når en kunde ringer med et problem, starter de med at sende en slamsuger. Hvis de herefter fatter mistanke om, at der er noget galt med kloakken, sender de en tv-inspektionsvogn. Hvis der med denne findes fejl, laver de et fyldestgørende tilbud om kloakreparation, som sendes til kunden sammen med tv-inspektionen. Sagsøgerne har ansat omkring 40 medarbejdere og har omkring 30 biler, som stort set alle har den samme gule farve. De har en omsætning på omkring 40 mio. kr., hvoraf halvdelen vedrører Lyngholm Kloak Service. Indtjeningen i Lyngholm Kloak-Renovering er lidt for nedadgående som følge af krisen, og fordi de har mistet kunder til konkurrenter.\nJørgen Lyngholm har forklaret, at han er ejer af DBE Lyngholm og er den yngste af de 3 Lyngholm brødre. Han har beskæftiget sig med kloakarbejde i 50 år. Han startede som lærling i 1959 indenfor VVS, kloak, rør og smed. Da han var udlært, blev han formand for sit første byggeri, som var et stort plejehjem, hvor han stod for afløb, vand og kloak. Han arbejdede som formand indtil 1965. Efter 1967 blev han ansat i Andersen og Heegaard, først som formand, så for-montør og siden servicechef og havde ansvaret for kloak og vand i forskellige byggeriet. I 1981 havde han en samtale med sine brødre om at starte som selvstændig og indlede et samarbejde. Han fik gode råd fra sine brødre og fik blandt andet en henvisning til deres trykkeri. Han startede Hvidovre Bygningsentreprise i 1981.\nHan havde haft intentioner om at lave byggearbejde, men det vaR arbejdet med vand og kloak, som han brændte for. Han aftalte med sine brødre, at han ville henvise de kloakrensningsopgaver til dem, som han kunne, og de skulle til gengæld henvise kloakreparationsopgaver til ham. Han antog sin første autoriserede kloakmester i 1982 og siden yderligere én. I 1988 blev han selv autoriseret kloakmester. Allerede fra begyndelsen af 80'erne fordelte hans arbejdsopgaver sig med omkring 5 % byggearbejder og 95 % kloakreparationer. Han lavede kun tre større byggeopgaver. Fra 1989 og frem faldt byggeentreprisedelen til omkring 2 %. Selvom han på papiret havde to selskaber inden for hver sin branche, fremstod det i praksis som én virksomhed med samme ansatte og samme køretøjer. Han har gennem årene bl.a. udført kloakrenovering for Forsvarskommandoen, Kastrup Lufthavn og Amalienborg. Han har været medlem af bestyrelsen i Dansk Kloakmesterforening i 17 år og er nu æresmedlem. Han har aldrig promoveret sig personligt som Lyngholm eller sagt, at han var fra Lyngholm.\nVirksomhedens adresse er også hans private bopæl. Virksomhedens administration ligger på adressen, og varer til virksomheden bliver leveret der.\nDa hans sønner ønskede at træde ind i virksomheden, ville de gerne have, at firmaet hed noget med "Sønner". Da det viste sig, at der var et andet firma, som også hed Dansk Bygningsentreprise, ville de have et andet navn. Det blev også for langt med "sønner" bagefter navnet. De valgte navnet DBE Lyngholm & Sønner for at få både det tidligere navn med i form af forkortelsen DBE og deres eget navn. Hvidovre Bygningsentreprise ændrede navn til J. Lyngholm & Sønner. Hans sønner er kendt i pressen for deres sportspræstationer, hvilket også gjorde navnet Lyngholm kendt.\nDeres første bil købte de brugt i 1981, og den var gul. Det har altid været hans søn, Kenneth, der har stået for indkøb af bilerne. De har siden 1983 indkøbt biler i RAL 1004, når dette var muligt. Kenneth er ansat hos sagsøgte og medejer af DBE Kloakservice. De har haft to biler med logoet J. Lyngholm & Sønner med rød skrift og en bred sort skygge.\nDen ene er solgt, den anden står på deres parkeringsplads, men kan ikke køre og vil også blive solgt. Sagsøgte har i dag 7 biler, en lastbil med grab og 5 containere. De har ingen slamsuger.\nHans brødre har altid vidst, at han lavede kloakarbejde. Da sagsøgerne hævede den første retssag, ringede Flemming Lyngholm og sagde, at han syntes, at sagen skulle ud af verdenen. Han har aldrig lovet sine brødre, at han ikke ville bruge den gule farve, eller at han ikke ville lave kloakarbejde. Mens han henviste arbejde til sagsøgerne, havde sagsøgerne ikke noget problem med, at han brugte den gule farve og lavede kloakarbejde. Hans firma fik 10 % i rabat fra sagsøgerne på de arbejdsopgaver, som han bestilte hos sagsøgerne for en kunde, hvis han betalte fakturaer til tiden. Samarbejdet stoppede i 2005.\nSagsøgte bruger i dag hvidt brevpapir mv. for at vise forståelse for sagsøgernes ønske om, at virksomhederne skal adskille sig fra hinanden. De har selvlysende gult eller grønt arbejdstøj med reflekser, da det er et krav af sikkerhedsmæssige grunde.\nAllan Willadsen har forklaret, at han er autoriseret VVS installatør, autoriseret kloakmester og har vognmandstilladelse. Han har været i kloakbranchen i 11 år. Alt i hans firma er i farverne grønt og blåt.\nHan kender Lyngholm Kloakservice og har gået i skole med Linda Lyngholm. Han kender Lyngholm Kloakservice for deres gule biler og deres sponsorater i Hvidovre. Sagsøgerne og sagsøgte arbejder indenfor samme branche, og der sker tit forveksling imellem dem. Sagsøgte udfører også slamsugning under navnet Lyngholm. Sagsøgtes slamsuger er en tro kopi af sagsøgernes. Det er først inden for de seneste 8-10 år, at Jørgen Lyngholm har brugt navnet Lyngholm i forbindelse med sin virksomhed, henholdsvis J. Lyngholm & Sønner og DBE Lyngholm.\nCarsten Theil Laursen har forklaret, at han er autoriseret kloakmester og ejer af Theil Kloakservice. Han har været selvstændig siden 1996. Før dette var han ansat hos Lyngholm Kloak Service. Allerede mens han arbejdede for Lyngholm Kloak Service, opstod der forveksling mellem Lyngholm Kloak Service og Jørgen Lyngholms virksomhed. Han samarbejder i dag hverken med sagsøgerne eller sagsøgte. De er konkurrenter. Det er vigtigt i markedsføringen at være synlig i gadebilledet. Hans biler er orange og blå.\nHan kender godt Jørgen Lyngholm og har haft opgaver for ham på et tidspunkt.\nHan kender Jørgen Lyngholms firma som Dansk Bygningsentreprise.\nHenrik Petersen har forklaret, at han er ansat hos Allan Willadsen som servicechef i kloakafdelingen. Han har tidligere været selvstændig og arbejdet hos sagsøgerne. De laver mest VVS arbejde hos Allan Willadsen, hvortil der skal bruges blikkenslagere. Kloakrenovering kræver autorisation, hvilket kloakservice ikke kræver.\nHenrik Petersen kender Jørgen Lyngholm som Dansk Bygningsentreprise.\nKenneth Lyngholm har forklaret, at han er 44 år, søn af Jørgen Lyngholm og mellemste bror til Brian og Ronnie Lyngholm. Han er ansat i sin fars firma og medejer af DBE Kloakservice, som har en slamsuger. Han var i første omgang ansat hos sin far fra 1982 til 1990, og så igen fra cirka 2000. Han har altid været involveret i indkøb af biler til sagsøgte.\nDen første bil, de købte, var en brugt gul Ford transit. Omkring 1985 begyndte de at bestille deres nye biler i farven RAL 1004. Alle biler de indkøbte, hvor de selv kunne bestemme farven, blev købt i denne farve. Hvis ikke de kunne få biler leveret i denne farve, blev den omlakeret hertil. Containere skal sandblæses, for at malingen kan hæfte ordentligt.\nFra 1997 skrev de J. Lyngholm & Sønner med rød skrift og sort skygge på siden af bilerne. Før dette var bilerne neutrale uden firmanavn.\nSlamsugeren, som DBE Kloakservice ejer, er i farven RAL 1004 og på siden står der DBE Kloakservice. Bag på slamsugeren står der DBE Kloakservice med store bogstaver og med mindre bogstaver Kenneth Lyngholm og Torben Granhøj. Det er det eneste sted, hans navn står på slamsugeren. Deres slamsuger blev leveret med kølergitteret i samme gule farve som resten af bilen, og de fik den efterfølgende omlakeret så kølergitteret er stribet rødt og hvidt.\n90 % af indtjeningen i DBE Kloakservice kommer fra TV-inspektion og slamsugning.\nFirmaet får omkring 20-30 % af sine opgaver fra DBE Lyngholm. DBE Kloakservice har været i gang i 2½ år. Omsætningen sidste år var på omkring 3.1 mio. kr. Kunderne kan godt lide deres prisniveau. Desuden har de en god kundeservice, hvor der bliver fulgt op efter en kloakrensning Leif Hansen har forklaret, at han har været autoriseret kloakmester siden midten af 80'erne. Han er selvstændig, og hans firma hedder Kloakmesteren. Han arbejder med kloakrenovering men foretager ikke spuling eller slamsugning. Han sidder i bestyrelsen for Foreningen af Danske Kloakmestre. Han har kendt Jørgen Lyngholm siden 1982. Jørgen Lyngholm var aktiv kloakmester, ellers ville han ikke kunne være medlem af foreningen.\nJørgen Lyngholm gjorde i bestyrelsen ofte opmærksom på, at kvalitet var vigtigt, og der var blandt kloakmestrene stor respekt om hans kvalitetsbevidsthed. Der findes omkring 2000-2500 kloakmestre i Danmark, og foreningen har omkring 500 medlemmer.\nSagsøgerne har gjort gældende, at sagsøgte ikke er berettiget til at bruge navnet Lyngholm i forbindelse med kloakarbejde, idet sagsøgerne gennem indarbejdelse i en årrække har opnået eneret til at bruge navnet Lyngholm i forbindelse med sådanne tjenesteydelser, jf. varemærkelovens §§ 3 og 4. Det er en tilsnigelse, når sagsøgte sondrer mellem kloakrenovering og kloakservice. Begge dele vedrører tjenesteydelser i kloakbranchen. Sagsøgte markedsfører sig desuden med samme arbejdsopgaver som sagsøgerne. Sagsøgtes slogan er "Alt i kloak", og på sagsøgtes hjemmeside er der et billede af en slamsuger. Det må derfor lægges til grund, at sagsøgte udfører arbejde i og markedsfører sig i samme branche som sagsøgerne.\nSagsøgtes selskabsnavn og binavne er desuden i strid med selskabslovens § 2, stk. 2 og 3 samt § 3, stk. 1. Sagsøgtes navn er ikke blot egnet til forveksling. Der er sket konkrete forvekslinger i stort antal og i stigende omfang siden 2005. Ikke alle forvekslinger medfører konkrete tab, men hver forveksling medfører arbejde for sagsøgerne og er udtryk for En markedsforstyrrelse. Jørgen Lyngholm er ikke berettiget til at bruge Lyngholm som selskabsnavn, blot fordi han hedder Jørgen Lyngholm. Brugen af eget navn skal være i overensstemmelse med god markedsføringsskik, jf. varemærkelovens § 5, nr. 1 og markedsføringslovens §§ 1 og 18. Sagsøgte har ikke handlet i overensstemmelse med god markedsføringsskik ved brug af navnet Lyngholm. Sagsøgtes brug af navnet er bevidst illoyal og chikanøs. Sagsøgte tilstræber forveksling for at snylte på sagsøgerne og tilstræber at blive helt ligesom sagsøgerne ved nu at udføre præcis det samme arbejde. DBE foran Lyngholm medfører ikke en tilstrækkelig adskillelse, da det ikke er det bærende element i navnet. Parternes forudgående samarbejde, familierelation og fælles kundegrundlag skal tages i betragtning ved vurderingen af, om sagsøgte overtræder god markedsføringsskik.\nSagsøgerne har haft domænenavnet www.lyngholm.dk siden 1997. Sagsøgte registrerede www.dbe-lyngholm.dk i 2001. Sagsøgte har først for nylig taget e-mail adressen lyngholm@dbe-lyngholm.dk i brug. Sagsøgtes domænenavn og e-mail er i strid med domænelovens § 12, varemærkelovens § 4, stk. 1, markedsføringslovens § 18 og anpartsselskabslovens § 2, stk. 2. Domænenavnet og e-mailen er ligesom sagsøgtes firmanavn en illoyal og chikanøs snyltning på sagsøgerne og bidrager til en forøgelse af forvekslingen.\nSagsøgerne har eneret til brug af den gule farve, da den er indarbejdet af dem siden 1980. Sagsøgte er derfor ikke berettiget til at bruge denne farve (RAL 1003) eller en forvekslelig gul, f.eks. RAL 1004. Sagsøgerne har konsekvent anvendt den gule farve, og den er en væsentlig del af deres varemærke. Bilerne udgør en stor del af markedsføringen i branchen, og derfor er farven på disse biler så vigtig. Sagsøgerne er kendt som dem med de gule biler. En farve kan både være et varemærke og et kendetegn efter markedsføringsloven. Den gule farve er begge dele for sagsøgerne.\nSagsøgte tilstræber forvekslelighed ved at bruge den gule farve. Sagsøgte var udmærket bekendt med sagsøgernes brug af den gule farve som en væsentlig del af deres markedsføring, da sagsøgte begyndte at bruge gul.\nSagsøgerne bestrider, at det er normalt at have gule biler i kloakbranchen. De forskellige virksomheder i branchen prøver i modsætning til sagsøgte at adskille sig fra hinanden ved valg af bestemte farvekombinationer, som ingen andre har. Der er ingen andre kloakfirmaer i Hvidovre, der bruger gul.\nSagsøgerne har derudover kombineret den gule farve med sorte bogstaver og en rød bjælke. Dette har sagsøgte også kopieret både i sine annoncer og på bilerne, hvor sagsøgte skriver Lyngholm med store spærrede typer på gul baggrund. Det medfører, at en kunde kan få udført arbejde af sagsøgte uden at opdage, at det ikke er sagsøgerne. Lighederne er tilstræbte og derfor illoyale og egnet til forveksling. At sagsøgte nu har fået lidt gråt og lidt hvidt på sine kassebiler, ændrer ikke herved. Sagsøgtes containere og øvrige biler er stadig gule, og også lastbilen med grab minder om sagsøgernes tilsvarende køretøj. Hvis man først har krænket en andens varemærke og kendetegn, skal man ændre sig radikalt. Sagsøgtes ændring er ikke tilstrækkelig.\nSagsøgte handler i hvert fald i strid med varemærkelovens § 4 og markedsføringslovens §§ 1 og 18, når sagsøgte benytter navnet Lyngholm sammen med farverne gul og rød eller gul, rød og sort, henset til at parterne arbejder i samme branche, og sagsøgerne har anvendt det pågældende navn i kombination med de tre farver i deres logo siden 1980.\nDe konkrete eksempler på sagsøgtes skiltning, biler og annoncering giver hver især anledning til forveksling med sagsøgernes kendetegn, og sagsøgte har ved disse udformninger i hvert fald ikke gjort noget for at adskille sig fra sagsøgerne.\nSagsøgerne har rettidigt forfulgt sagsøgtes krænkelse af sagsøgernes rettigheder.\nSagsøgte har ikke godtgjort, at sagsøgtes biler har været gule i mange år. Jørgen Lyngholms forklaring herom er ikke tilstrækkelig dokumentation, og der er ingen dokumentation for, at de to biler med navnet J. Lyngholm og Sønner skrevet på siden tilhørte sagsøgte fra start af. Selskabet J. Lyngholm & Sønner hed oprindeligt Hvidovre Bygningsentreprise. Det selskab var registreret til at lave bygningsarbejde og ikke kloakarbejde, hvorfor sagsøgerne ikke har reageret herimod. Sagsøgte hed frem til 2005 Dansk Bygningsentreprise. Sagsøgtes markedsføring var indtil 2005 meget rodet, og sagsøgte brugte flere forskellige farver og logoer. Først fra 2005 og frem blev sagsøgte konsekvent i sin brug af navnet Lyngholm og farven gul. Tidligere var det "DBE", der var det gennemgående element i sagsøgtes annoncering og skiltning. Det må lægges til grund, at sagsøgte først fra omkring 2005 og frem kun har haft gule biler. Preben Lyngholm har vedholdende sagt til Jørgen Lyngholm, at han ikke skulle bruge Lyngholm og den gule farve. Sagsøgerne har aldrig opgivet at forfølge deres ret til navnet og farven. Sagsøgerne har gjort rigeligt for at forfølge deres ret særligt fra 2005 og frem, hvor sagsøgtes krænkelser tog til.\nSagsøgerne er berettiget til erstatning for tab grundet forvekslingerne. Sagsøgte har lukreret på sagsøgernes goodwill og har ikke selv markedsført sig. Sagsøgtes handlinger har skabt markedsforstyrrelser og givet sagsøgerne ekstra arbejde. Sagsøgerne har endvidere været ramt at nedgang indenfor kloakrenovering. Sagsøgerne er også berettiget til vederlag for sagsøgtes uberettigede brug af sagsøgernes varemærke. Det er en skærpende omstændighed, at sagsøgte ikke har handlet loyalt. Erstatning og vederlag må fastsættes skønsmæssigt.\nLyngholm Kloak-Renovering har i relation til sagsøgtes selvstændige påstande gjort gældende, at påstanden skal afvises, da sagsøgte ikke er påtaleberettiget. J. Lyngholm og Sønner eksisterer ikke længere, og Jørgen Lyngholm er ikke personligt sagsøgt. Der er ikke sket en overdragelse af rettighederne. Subsidiært gøres det gældende, at Lyngholm Kloak-Renovering skal frifindes, da selskabet er berettiget til at anvende navnet, da det er navnet på en af selskabets direktører, og da sagsøgte ikke har eneret til brug af "bygningsentreprise" i et selskabsnavn. Lyngholm Kloak-Renovering har tidligere stiftet ret til at anvende hoveddelen af navnene "Lyngholm".\nSagsøgte har gjort gældende, at Jørgen Lyngholm er berettiget til at bruge sit eget navn i forbindelse med den virksomhed, han driver, så længe det sker i overensstemmelse med god markedsføringsskik, jf. varemærkelovens § 5. Dette gør sig særligt gældende ved autorisationskrævende virksomhed, idet autorisationen er knyttet til en bestemt person.\nSagsøgte er en mindre virksomhed bygget op omkring Jørgen Lyngholm som autoriseret kloakmester, og virksomheden er og har i en årrække været forbundet med hans navn. Sagsøgte benytter ikke navnet Lyngholm alene, men sammen med forstavelsen DBE, som refererer til Dansk Bygningsentreprise. Ofte er der til navnet også tilføjet "& Sønner". Sagsøgtes navn adskiller sig herved på tilstrækkelig vis fra sagsøgernes brug af Lyngholm og krænker ikke de af sagsøgerne registrerede varemærker. Sagsøgtes selskabsnavn og binavne, bortset fra det ikke benyttede binavn Lyngholm Kloakentreprise ApS, er af samme grund ikke i strid med selskabslovens § 2, stk. 2 og 3. Sagsøgerne har ikke påvist, at sagsøgtes brug af navnet Lyngholm er utilbørlig, illoyal eller skadelig i forhold til sagsøgernes virksomhed. Det er uundgåeligt, at der sker forveksling, når der til såvel sagsøgernes som sagsøgtes virksomhed er tilknyttet en autoriseret kloakmester Lyngholm. En sådan forveksling må sagsøgerne tåle. Der er ikke holdepunkter for, at de tilfælde af forveksling, sagsøgerne henviser til, og hvoraf de fleste har karakter af klare fejl, som sagsøgte ikke kan lastes for, har sammenhæng med sagsøgtes brug af navnet DBE Lyngholm eller J. Lyngholm & Sønner eller brug af gule farver. Sagsøgerne har i høj grad selv medvirket til, at forvekslingsrisikoen er forøget. Sagsøgerne har således nedtonet brugen af branchebetegnelse i forbindelse med deres virksomhed og har valgt at slå stærkt på Lyngholm og Lyngholm Aut. Kloakmestre vel vidende, at der eksisterer en anden kloakmester Lyngholm end den, der har været tilknyttet sagsøgerne. Sagsøgernes påstand 1 og 2, som vil forbyde sagsøgte enhver brug af navnet Lyngholm, er i øvrigt alt for bredt formuleret og kan ikke føre til dom. Hvorvidt der foreligger en krænkelse, beror på en helt konkret vurdering af den pågældende brug af navnet Lyngholm.\nDomænenavnet dbe-lyngholm.dk er registreret i 2001 og krænker ikke sagsøgernes rettigheder. Domænenavnet adskiller sig på tilstrækkelig vis fra sagsøgernes domænenavne ved forstavelsen "dbe", og der er derfor ingen forvekslingsrisiko.\nSagsøgtes mailadresse er tilknyttet hjemmesiden. Læseren af en erhvervsmæssig email adresse ved, at betegnelsen efter @ refererer til virksomheden. Mails til den anførte adresse kan læses af Jørgen Lyngholm, Ninna Lyngholm, Kenneth Lyngholm og Ronnie Lyngholm. Det har derfor været naturligt at bruge navnet Lyngholm i første del af mailadressen. Der foreligger ikke herved en krænkelse af sagsøgernes rettigheder.\nSagsøgerne har ikke ved brug af den gule farve på sine slamsugere og i sin markedsføring opnået en eneret til den bestemte gule farve eller andre gule farver, som kan forveksles hermed. Sagsøgerne benytter en gul standardfarve RAL 1003. Der foreligger ingen særlig kreativ indsats ved valg af denne farve. Gul er endvidere en almindelig brugt farve på arbejdskøretøjer, da farven er let at se. Den er også almindelig brugt i forbindelse med annoncer og tryksager, idet farven fanger blikket. Sagsøgerne har endvidere ikke opnået eneret til brug af farven gul i kombination med rød og sort eller rød. Påstanden er alt for bredt formuleret og vil ramme enhver form for brug af de tre farver i kombination uden hensyn til, hvilken af farverne der er den dominerende. Desuden er kombinationen af de tre farver almindeligt anvendt. I relation til den subsidiære påstand 9 bestrides det, at sagsøgerne kan forbyde enhver anvendelse af navnet Lyngholm i kombination med farverne gul, sort og rød eller gul og rød. Påstanden er alt for vidtgående og vil ramme enhver samtidig anvendelse af navnet sammen med de tre farver uanset den konkrete anvendelse af farver og navn, og uanset om der også anvendes andre farver.\nSagsøgte bestrider endvidere, at sagsøgtes brug af Lyngholm og farverne gul, rød og sort som vist på de påberåbte bilag krænker sagsøgernes rettigheder.\nSagsøgernes eventuelle rettigheder er endelig fortabt ved passivitet. Sagsøgte har i en årrække brugt gule arbejdskøretøjer i sin virksomhed, hvilket er bevist ved de afgivne forklaringer og foreviste billeder. Det fremgår endvidere af Lyngholm Kloak-Renoveringsstævning fra 1989, at J. Lyngholm & Sønner brugte gule biler. Brugen af de gule biler har således været sagsøgerne bekendt i mange år. Jørgen Lyngholm har siden begyndelsen af1980'erne haft kloakrenovering som sit hovedarbejdsområde og havde oprindeligt ansat kloakmestre med autorisation, indtil han selv blev autoriseret kloakmester. Det er således ikke korrekt, når sagsøgerne anfører, at sagsøgte langsomt har bevæget sig ind på sagsøgernes arbejdsområde. Sagsøgerne har gennem årene samarbejdet med sagsøgte om kloakarbejde, idet sagsøger 1 og 3 har udført en række opgaver med kloakrensning og tv-inspektion for sagsøgte. Sagsøgte udfører ikke selv den slags opgaver. Uanset at Jørgen Lyngholm har haft to selskaber, har han stedse drevet det som én virksomhed med samme ansatte og samme køretøjer. Navnet J. Lyngholm & Sønner har således også været benyttet i forbindelse med kloakrenovering. Dette har været sagsøgerne bekendt, hvilket bl.a. fremgår af stævningen fra 1989. Lyngholm Kloak-Renovering hævede den anlagte sag i 1989, og sagsøgerne har herefter i en lang årrække tålt sagsøgtes brug af gule biler og navnet Lyngholm i forbindelse med kloakvirksomhed. Sagsøgerne har således ikke inden rimelig tid foretaget de nødvendige skridt for at beskytte sine eventuelle rettigheder, jf. varemærkelovens § 9. Sagsøgerne har ikke i den forbindelse godtgjort, at sagsøgte nu går sagsøgernes rettigheder væsentlig nærmere end det, som sagsøgerne hidtil har tålt og vidst.\nSagsøgerne er ikke berettiget til erstatning, da de ikke har dokumenteret at have lidt et tab. Der er endvidere ingen krænkelse og derfor ikke grundlag for vederlag.\nLyngholm Kloak-Renoverings registrering af de to binavnene er en bevidst krænkelse af sagsøgtes rettigheder, idet navnene leder tanken hen på sagsøgte.\nSagsøgerne har i adskillige år benyttet navnet Lyngholm, som kendetegn for deres virksomhed i kloakbranchen, og har derved opnået beskyttelse mod andres brug af kendetegn, som kan forveksles med sagsøgernes. Jørgen Lyngholm er imidlertid berettiget til at bruge sit navn i forbindelse med sin virksomhed med kloakrenovering, så længe han ikke handler i strid med god markedsføringsskik, jf. varemærkelovens § 5. Sagsøgerne kan derfor ikke generelt forbyde sagsøgte at bruge navnet Lyngholm, men det må bero på en konkret vurdering, om sagsøgtes brug har krænket sagsøgernes ret. Retten finder ikke, at Jørgen Lyngholm i forbindelse med den konkrete brug af navnet Lyngholm har handlet utilbørligt. Sagsøgtes selskabsnavn adskiller sig på tilstrækkelig vis fra sagsøgernes kendetegn ved, at navnet begynder med de tre bogstaver DBE skrevet med store typer og dermed fremhævet. DBE henviser til den tidligere betegnelse for Jørgen Lyngholms virksomhed. DBE Lyngholm & Sønner adskiller sig yderligere ved brug af betegnelsen "sønner", og udgør derfor heller ikke en krænkelse af sagsøgernes rettigheder. I binavnet J.\nLyngholm & Sønner er J. en forkortelse for Jørgen. Desuden er tilføjet "& sønner", og navnet er derfor ikke forveksleligt med sagsøgernes kendetegn og selskabsnavne. Det samme gør sig gældende med hensyn til binavnet R. Lyngholm Kloakteknik, hvor R. er en forkortelse for Ronnie, som er Jørgen Lyngholms søn. Sagsøgte har taget bekræftende til genmæle overfor påstanden, for så vidt angår navnet "Lyngholm Kloakentreprise ApS", og sagsøgerne gives på denne baggrund medhold i deres påstand om, at sagsøgte skal afregistrere selskabsnavnet Lyngholm Kloakentreprise ApS fra selskabsregisteret ved Erhvervs- og Selskabsstyrelsen. I øvrigt frifindes sagsøgte for påstand 1-3.\nSagsøgtes ret til sit firmanavn giver også ret til at bruge navnet som domænenavn og e-mail. Sagsøgte har brugt domænenavnet igennem lang tid, og domænenavnet adskiller sig tilstrækkeligt fra sagsøgernes ved forstavelsen "DBE". Det samme gør sig gældende for e-mailadressen. Sagsøgte frifindes derfor for påstand 4 og 5.\nSagsøgerne har ikke gennem brug af den gule farve i deres markedsføring af virksomheden indarbejdet farven gul i sig selv som kendetegn for sagsøgerne og har derfor ikke opnået eneret til brug af den gule farve. Sagsøgerne har ikke anvendt den gule farve alene som kendetegn for virksomheden, men hele tiden sammen med navnet Lyngholm i store sorte typer og understreget med en rød bjælke. Den gule farve er desuden anvendt af andre i samme branche og er almindelig brugt til arbejdskøretøjer generelt i f.eks. entreprenørbranchen. Sagsøgerne har endvidere ikke opnået eneret i forbindelse med kloakarbejde til enhver brug af farven gul i kombination med farven rød eller rød og sort, men kun i den særlige udformning sammen med navnet Lyngholm, som er beskrevet oven for, og som udgør sagsøgernes logo. Dette er nu også registreret som figurmærke for sagsøgerne. Det kan ikke generelt forbydes sagsøgte at benytte navnet Lyngholm sammen med de tre farver. Hvorvidt sagsøgtes brug af navnet Lyngholm sammen med de tre farver udgør en krænkelse af sagsøgernes rettigheder, må derimod bero på en konkret vurdering. Efter rettens opfattelse krænker sagsøgte ikke sagsøgernes rettigheder i nogen af de konkret fremlagte eksempler. Der er herved lagt vægt på, at navnet Lyngholm er brugt sammen med DBE og nogle gange med tilføjelsen "& sønner" eller som J. Lyngholm & Sønner, og at sagsøgtes brug af farverne på skilte, i annoncering og på biler adskiller sig tilstrækkeligt fra sagsøgerne.\nDet må også tages med i betragtningen, at sagsøgte har benyttet navnet Lyngholm\nsammen med gul, rød og sort i mange år. Retten lægger således efter bevisførelsen, herunder stævningen fra 1989, til grund, at sagsøgte har benyttet gule biler i sin virksomhed før februar 1989, ligesom selskabsnavnet J. Lyngholm & Sønner, som blev registreret i 1988, er blevet benyttet i forbindelse med sagsøgtes arbejde med kloakrenovering. Sagsøgerne var fuldt bekendt med dette. Sagsøgerne kan derfor ikke nu forbyde sagsøgte at anvende navnet Lyngholm og farverne som sket. Der er ikke sket en sådan ændring i sagsøgtes arbejdsområde, markedsføring mv. fra 2005, som ændrer herved. Sagsøgte frifindes derfor for påstand 6-10.\nI forhold til sagsøgtes selvstændige påstand bemærkes, at navnet J. Lyngholm & Sønner ApS i dag er binavn til sagsøgtes selskabsnavn, og sagsøgte er derfor påtaleberettiget. Den 8. februar 2008 registrerede Lyngholm Kloak-Renovering binavnet J. Lyngholm A/S. Linda Lyngholm forklarede, at sagsøgerne var opmærksomme på selskabsnavnet J. Lyngholm & Sønner ApS, da de registrerede binavnet. Jannie Lyngholm Nielsen er godt nok berettiget til at benytte sit eget navn i forbindelse sin virksomhed, men det er ikke i overensstemmelse med god markedsføringsskik at lægge selskabsnavnet så tæt op ad et eksisterende selskabsnavn, at det er egnet til at skabe forveksling. Lyngholm KloakRenovering er derfor forpligtet til at afregistrere binavnet "J. Lyngholm A/S".\nDerimod har Lyngholm Kloak-Renovering ikke krænket sagsøgtes ret ved registrering af navnet "Lyngholm Bygningsentreprise A/S", idet navnet ikke kan forveksles med sagsøgtes selskabsnavne.\nSagsøgerne har i det hele tabt denne sag og skal på denne baggrund betale sagsomkostninger til sagsøgte. Der har været en ganske omfattende bevisførelse i sagen, og hovedforhandlingen har varet over 3 hele retsdage. Retten finder, at sagens betydelige omfang overvejende kan tilskrives sagsøgerne. På denne baggrund skal sagsøgerne betale 100.000 kr. til sagsøgte til dækning af rimelig advokatudgifter og retsafgift.\nDBE Lyngholm ApS skal afregistrere selskabsnavnet "Lyngholm Kloakentreprise ApS" fra selskabsregisteret ved Erhvervs- og Selskabsstyrelsen.\nDBE Lyngholm frifindes i øvrigt.\nLyngholm Kloak-Renovering A/S skal afregistrere binavnet "J. Lyngholm A/S".\nLyngholm Kloak Service I/S, Lyngholm Kloak-Renovering A/S og Lyngholm TVInspektion ApS, skal inden 14 dage til DBE Lyngholm ApS, betale 100.000 kr. i sagsomkostninger. Sagsomkostningsbeløbet forrentes efter rentelovens § 8a.\nAllan Suhrke Mette Skov Larsen Søren Rathmann\nDBE Lyngholms anvendelse af Lyngholm som del af sit selskabsnavn og forretningskendetegn og brug af »\nSalg af indkøbskurve mv. importeret fra Kina stred mod et tysk selskabs registrerede design og varemærkerettigheder »


er markedets mest alsidige styrings-, overvågnings og dataopsamlingssystem til små og mellemstore vandværker.\nProcessGuard® er et komplet system, der kan varetage værkets drift og overvågning:\n– Styring af pumper, filterskyl mv. på værket\n– Fjernstyring af brønde, trykforøgerstationer mv. via 2-trådsforbindelse eller IP\n– Alarmering med tale eller tekst på telefon og mobiltelefon. Der er plads til 28 telefonnumre i vagtlisten\n– Fjernovervågning vha. PC, SmartPhone eller Tablet-PC\n– Dataopsamling af måleværdier, tællere og driftstider. Udskrift på PC, SmartPhone eller Tablet-PC\n– Datapræsentation i Excel regneark med dags-, måneds-, års- og tiårsrapporter\nSystemet er meget alsidigt, og kan opbygges og udvides efter behov. Vi har leveret ProcessGuard® til vandværker af meget forskellig størrelse, fra værk med få tællersignaler tilsluttet, til styring, alarmering og dataopsamling af omkring 60 signaler.\nVi bygger anlægget efter de behov der er på det enkelte værk. Vi har ingen standardløsning, da alle vandværker er forskelligt opbyggede og har forskellige krav til styresystemets formåen.\nTil gengæld har vi en masse erfaring i hvordan man bedst kan løse de mange opgaver på et vandværk. I samarbejde med værkets ledelse gennemgår vi mulighederne for at rationalisere driften, og kommer med et uforbindende forslag til en styring, der tager størst mulig hensyn til ønsker og økonomi. Vi gør meget ud af rådgivningen før køb, da de fleste af vore kunder ikke er teknisk kyndige. Vi vil kun levere et anlæg hvis vi er sikre på at vi kan udføre opgaven ordentligt. Vores mål er kun at have tilfredse kunder, hvilket vi hidtil altid har kunnet opfylde.\nDa en ombygning af et vandværk ofte omfatter mere end en alsidig styring, har vi indgået et samarbejde med Dansk Miljø- og Energistyring A/S. Sammen har vi den ekspertise der skal til at løse enhver opgave på et vandværk.\nDansk Miljø- og Energistyring A/S en af Danmarks førende styringstavle-leverandører.\nDME har uddannet personale i ProcessGuard®-systemet og yder i samarbejde med os døgnservice herpå.\nBesøg DME på www.dme-as.dk\nUd over dette har vi samarbejde med en lang række installatører og tavlebyggerfirmaer fordelt over hele landet. Mange steder varetages installationen af ProcessGuard® af vandværkets faste installatør efter vore anvisninger.


Feriebolig Dikastika | Lej nemt feriebolig eller ferielejlighed i Dikastika\nLej feriebolig i Dikastika med vores søgemaskine. Vi har samlet feriehuse og ferielejligheder i Dikastika fra både bureauer og private her på siden, så du hurtigt og let kan finde den indkvarteringsløsning, der passer dig allerbedst.\nHvis du lejer din feriebolig i Dikastika med Campaya, er du sikret den bedste pris på markedet. Vi samler feriehuse og ferielejligheder i Dikastika på tværs af de mange forskellige udlejere her på siden og lejer dem ud til præcis den samme pris, som de også kan lejes til på udlejningsbureauernes egne portaler.\nCampaya har mange års erfaring med at hjælpe danske og udenlandske feriegæster godt afsted på rejser til Dikastika. Når I er indlogerede i jeres feriebolig Dikastika, er der rigtig gode muligheder for at læne sig tilbage i sofaen eller terrassestolen med en god kop kaffe, en kold øl eller måske et glas vin og ellers bare nyde hinandens selskab. En ferie i feriebolig i Dikastika er nemlig indbegrebet af hygge og god stemning. Her er der ingen sure pligter som tøjvask, rengøring og græsslåning. Det eneste, I skal koncentrere jer om, er at få hygget godt og grundigt i hinandens selskab med hyggelige gåture og oplevelser i nærområdet og med brætspil ved spisebordet eller familiemiddage på terrassen.\nHos Campaya har vi gennem en lang årrække hjulpet mange tusinde feriegæster med at finde de perfekte rammer til ferien. Vi er en danskejet virksomhed, som har som sin udtalte ambition at give vores gæster den bedst mulige oplevelse og service. Både digitalt, når I bruger vores søgemaskine og finder den perfekte feriebolig Dikastika, og når I snakker med os i telefonen.\nI er med andre ord sikret et højt serviceniveau og en tryg oplevelse, når I lejer jeres feriebolig Dikastika på Campaya.dk.\nFeriebolig i Dikastika for enhver smag\nDer findes ferieboliger i Dikastika og omegn for enhver smag. Det er oplagt at bruge ferieboligen som udgangspunkt for en kør selv ferie Dikastika, og I kan bruge vores søgemaskine herunder til let at finde den indkvartering, der passer jer bedst. I har mulighed for at præcisere, hvor meget jeres feriebolig Dikastika må koste, hvilken periode I skal bruge boligen i, hvor mange personer der skal være plads til, antal sengepladser, afstand til strand og by, om I må have husdyr med, om det skal være en et feriehus eller ferielejlighed Dikastika med pool og meget mere.\nHvis der ikke er en ferielejlighed eller et feriehus Dikastika, som passer helt præcist til jeres ønsker, kan det være en god idé at søge i et af områderne tæt ved.\nI kan også bruge kortfunktionen til at trække jer rundt i området og se, hvor de forskellige muligheder ligger. Det er en smart måde at blive inspireret på, og samtidig kan I på den måde let finde et feriehus eller en ferielejlighed Dikastika, som ligger tæt på det, I ønsker.\nNogle vil nemlig helst holde deres ferie midt i naturen, mens det for andre er vigtigere at være tæt på by og oplevelsesmuligheder. Den slags kan I helt selv definere i søgemaskinen, så I finder den feriebolig Dikastika, som passer bedst til jeres ønsker.\nFå en minderig ferie i Dikastika\nFor mange er barndommens ferier noget af det, der træder tydeligst frem i hukommelsen. De varme sommeraftener med badeture til stranden, hygge og plasken i poolen og ture ud til lokale seværdigheder. Alt det og meget mere er oplevelser, der brænder sig fast i ethvert barnesind og er noget, som I sammen og hver for sig kan tænke tilbage på i mange år og i nogle tilfælde for altid. Der er ikke noget, der knytter folk sammen som oplevelser, og en feriebolig Dikastika er den perfekte ramme om en masse hyggelige oplevelser i familiens skød. Hvis du selv tænker tilbage, har du så ikke et særligt minde fra en tur til sydens sol, som står knivskarpt i din erindring?\nKr. 3759 - 10629 / uge


Poetens skjulte tanker: Mindernes bord\nFanget i et endnu et mug befængt hotelværelse, under endnu en LED lampes gennembrændende skær, sidder drengen igen med et halvskævt smil og halvdelen af en flaske leverpest i årene. Sindssyg, følelsesmæssigt ustabil, kuk i låget - mange forskellige meninger fra et karaktergalleri, der altid og aldrig vil blive genproduceret. Ikke desto mindre smiler han sit halve smil. Resultatet af at være halvt lykkelig og halvt knust under vægten af endnu en ustyrlig følelse og et manglende svar på en uundgåelig konflikt.\nPå bordet er der billeder, fotos og malerier; tegninger og skriblerier. Abstinens plagede fingrer glider henover minder fra en svunden tid. Minder, som genleves som fortabte drømme, mens mareridtenes kolde realitet bliver jaget på flugt. Uddrevet som var de en lokal landeplage. En plage i kødets fæstning.\nTårerne udebliver. Der er ikke behov for dem. Behovet hviler et andet sted. Et sted hinsides fornuft. Dér hvor sommerfugle i maven ikke længere er en god nok forklaring; hvor man ikke længere helt kan sætte ord på, hvorfor og hvordan ens system reagerer. Individet er blot følelsen. Individet er kærlighed.\nTanken om kærlighed forvirrer. Fingrene bliver trukket tilbage, og sortrandede øjne er det eneste, der undersøger bordpladens indhold. Argumenter for og imod minders betydning i nuet strømmer gennem kødklumpens hardware. Prøver at knuse sig frem til et svar, men følelser kan ikke sættes op som ligninger eller binære koder. Nej. De er mere end det.\nSå der sidder han. Dag ind og dag ud. Et endegyldigt svar; en løsning på problemet udebliver. Så han bliver siddende med sine sorte rander. Sin brændende lever og LED lampens lava varme lys. Natten forsvinder, persiennerne foldes ned, indtil mørket vender tilbage - tilfældige udflugter til den ene eller den anden kiosk efter mere flydende pest. Fingrer på udflugt over mindernes skrivebord. Et skrivebord uden svar.\nIndsendt af Mikael kl. 19.04\nEtiketter: forfatter paa deltid, Mindernes bord


Skriv mit forskningsoplæg i Denmark\nBrug for professionel skrivehjælp? Få et papir i høj kvalitet fra det bedste Skriv mit forskningspapir i Denmark skrevet til alle akademiske standarder.\nHvis du ønsker at få 100% originale papirer til overkommelige priser, så stol på os. Det er tid til at øge din akademiske succes med premium-forskningspapirforfattertjenesten i Denmark\nSådan skriver du hurtigt mit forskningsoplæg\nFor de fleste studerende kan skrivning af deres forskningsopgaver blive en tidskrævende opgave, især hvis de ikke har nogen retningslinjer at følge for at hjælpe dem med at skrive et mere organiseret papir. Hvad de fleste mennesker imidlertid ikke er klar over, er at deres opgaver ikke er nær så hårde som de ser ud. Faktisk er alt, hvad der kræves, korrekt planlægning for at komponere et papir, der kan stå på eksamenstabellen og få godkendelse fra din professor. Mange studerende tager ofte den nemme vej ud og afleverer bare deres papir til deres instruktør, inden de er færdige, hvilket normalt resulterer i en tilfredsstillende karakter. Ved at planlægge dit papir kan du dog sikre, at din opgave bliver både behagelig og vellykket.\nHvis du ønsker at ansætte en akademisk forfatter til at hjælpe dig med dit papir, skal du først oprette et første møde eller et interview med den service, du planlægger at bruge. Selvom de fleste akademiske tjenester er villige til at arbejde med studerende, når det passer dem, betyder det ikke nødvendigvis, at de vil skrive dit papir gratis. Du skal bestemme, hvor meget de vil opkræve på forhånd, inden du begynder interviewprocessen. Når du taler med en tjeneste om prisfastsættelse, skal du sørge for også at spørge om, hvor længe de vil skrive dit forskningspapir, og om de er villige til at skrive flere papirer til dig, hvis du har brug for dem.\nNogle tjenester henvender sig specifikt til studerende inden for akademisk skrivning. Mens mange tjenester kun er oprettet til at hjælpe med at skrive en oversigt over din opgave og udføre den i henhold til betingelserne i din kontrakt, er nogle akademiske forfattere i stand til at skrive et brugerdefineret forskningsoplæg til dig. Disse forfattere er normalt meget erfarne og kan gennemføre et projekt inden for en dag. For at finde sådanne forfattere er det bedst at søge på Internettet. Sådanne forfattere vil typisk være tilknyttet et universitet eller en anden akademisk institution, der har specialiseret sig inden for akademisk skrivning.\nNår du har bestemt, hvilken service du vil bruge for at hjælpe med din akademiske skrivning, er det tid til at vælge tjenesten. En måde at skelne mellem gode og dårlige tjenester er at bede om eksempler på de opgaver, de har udført. Det er vigtigt at bemærke, at kvaliteten af det papir, du bliver bedt om at skrive, ikke nødvendigvis afspejler kvaliteten af det papir, der vil blive skrevet til din opgave. Bed om eksempler på forskellige akademiske papirer for at sammenligne forfatterens skrivefærdigheder.\nNår du har valgt en tjeneste, som du føler dig godt tilpas med, begynder det egentlige arbejde. Forfatterne, der kan lejes, starter normalt med at sende dig en erklæring, der beskriver detaljerne i opgaven. Du skal være forberedt på, at de giver dig detaljerede instruktioner om det format, de har brug for. Dette er, så du ved nøjagtigt, hvad du skal gøre, når din opgave skrider frem. I de fleste tilfælde vil de forfattere, der lejes, bede dig om at udføre et antal små opgaver for at gennemføre projektet. Hvis forfatterne til leje beder om yderligere oplysninger fra dig i processen, er dette altid et godt tegn og kan øge dine chancer for at gennemføre opgaven rettidigt.\nNår du har alle de nødvendige oplysninger, er det tid til at begynde. De fleste forfattere, der kan lejes, starter med at give dig en oversigt over, hvad der er nødvendigt for din opgave. Denne oversigt skal omfatte alle de forskningspapirer, de tilbyder, samt deres retningslinjer for formatering. Dette giver dig mulighed for at få en bedre forståelse af deres service og se, om du er kompatibel med deres stil. Når oversigten er afsluttet, skal du allerede have et par ideer til størstedelen af dit papir. Hvis ikke, skal du bede om deres input for at finde ud af, hvad de foretrækker for din forskningspapir.\nEn anden måde at sikre, at dit forskningspapir udfyldes rettidigt, er at bede os om nogle eksempler. Tøv ikke med at bede os om en prøve, fordi den kan give dig uvurderlige oplysninger. Mange akademiske rådgivere vil fortælle dig, at der ikke er noget værre end at lade dit papir vente på en adresse til levering. Med dette i tankerne er det meget vigtigt, at du skaber en hurtighed for at indsende den og få den indsendt til tiden. Den nemmeste måde at sikre dig, at dit papir udfyldes rettidigt, er at bede os om eksempler for at komme i gang.\nEndelig er det afgørende, at du arbejder sammen med en pålidelig akademisk rådgiver for at udfylde din forskningsopgave rettidigt. Denne rådgiver bør være villig til at hjælpe dig hvert trin fra brainstorming-fasen, som involverer at komme med emner, til skrivestadiet, der involverer at omdanne dine ideer til et papir, der er klar til at blive sendt. De fleste akademiske rådgivere kan også give dig tip til at holde orden og opgave. Du kan endda opleve, at din rådgiver vil være villig til at vejlede dig, så du bliver en bedre forfatter i fremtiden.\n© Copyright 2020 ResearchTogetherdenmark.online. All right reserved.\nFor at gøre dette websted mere praktisk for dig ResearchTogetherdenmark.online bruger cookies. Læs vores cookiepolitik.


Hjemmesider og hackere – Plantesygdomme, og plantedyrkning\nUdgivet den 20. marts 2017 af admin\nHjemmesider og hackere\nMange har en hjemmeside og vi har vel alle problemer med hackere ind imellem. En del af de besøgende på min lille hjemmeside er meget trofaste, men også langsomt opfattende, for de kobler på det samme indlæg mange gange.\nJeg har skrevet et indlæg om hvordan man får novemberkaktus i blomst og et indlæg om meldug på vin. De 2 indlæg er topscorer på min hjemmeside, så langt som i Ukraine er man interesseret.\nJeg har forskellige Plugins til at beskytte mod spam og det, der er værre, men det var først da jeg begyndte at bruge Wassup, at jeg fik et overblik.\nLogfilen fra Wassup kan trækkes ud og over i Excel, og så kan søgetermer og IP-adresser sorteres. I Region Syddanmark er der en håndfuld IP-adresser, der stædigt går ind på de samme indlæg – uden dog at komme videre.\nHvad kan man gøre? Ja, jeg har et backup-program kørende og IP Blacklist, hvor der indtil nu er over 14.000 blacklistede IP-adresser. Det har ingen betydning, for der skiftes åbenbart bare IP-adresse.\nDa der også er danskere imellem, har det ingen betydning af blokere udenlandske søgere, og man skal passe på, for en af de første, jeg lagde mærke til, viste sig at være Google søgemaskine, og den skal man slet ikke blokere.\nSå jeg holder mig opdateret og håber det bedste…..\nKategorierUncategorized Tagshackere, Wassup\nForrige indlægForrige Nu skal der sås stangbønner til drivhuset\nNæste indlægNæste Svampesygdom på stængler af rose


Fysiske forklaringer på adfærd – Horse Science and Sensibility\n7. februar 2015 14. august 2015 af Kristin\nJeg har været på to kurser siden sidst. Det forrige handlede ikke indlæring men om fysiologi, sygdomme og førstehjælp.\nDyrlæge Heidi Nielsen stod for weekenden – det er hende med bl.a. proprio-træning. Det var meget lærerigt og særligt spændende ifht. forbindelsen mellem det fysiske og det psykiske.\nMange adfærdsproblemer skyldes problemer relateret til hestens helbred og fysik:\nf.eks. kan en stresset hest være stresset, fordi den har smerter og det kan komme til udtryk som aggresiv adfærd.\nhovenes og tændernes tilstand kan påvirke hele hestens bevægeapparat og det kan komme til udtryk på en måde, som kan tolkes som noget adfærdsmæssigt – f.eks. at hesten synes at være blevet “doven”, eller at den “laver ballade”.\nFoder påvirker hestens energiniveau og ændringer i kost eller forkert kostsammensætning kan også i vise sig i adfærdsændringer.\nHestens omgivelser påvirker både hestens fysik og dens psykiske tilstand.\nNår en hest udviser underlig eller uønsket adfærd, er der en ret stor sandsynlighed for, at der ligger et fysisk problem bag. Derfor bør enhver adfærdsændring eller ethvert adfærdsproblem anskues fra mange forskellige vinkler for at finde ud af, hvad det kan skyldes. Et adfærdsproblem, der er opstået pga. noget fysisk kan selvfølgelig ikke afhjælpes ved at lave klikkertræning. Så er det mere hensigtsmæssigt at ringe til dyrlægen. Et fysisk problem skyldes rigtig mange faktorer så som:\nomgivelser – herunder folde, rideområder, stald, boks osv\nhestens placering og rang i flokken og forhold til sidekammerat i stalden\ntræning eller mangel på samme\nudstyr – saddel, bid m.m.\nDet er nogle af de faktorer, man kan tage med i betragtning, når man vil finde en forklaring på en hests problemer – uanset om de er fysiske eller psykiske. Mange af faktorerne kan også med god mening være en del af hestens generelle pleje med henblik på at forebygge problemer. F.eks. jævnlig kontrol af hestens tænder, blodprøver for at kontrollere om den får de næringstoffer og vitaminer den skal have, vedligehold af hove, tilpasninger af foderplaner osv osv.\nLad mig huske at sige, at noget af det, jeg skriver her, er mine tanker og fortolkninger omkring det, jeg har lært på kurset. Hvis jeg skriver noget, der er forkert, så er det helt sikkert ikke underviserens skyld!\nVi lærte om førstehjælp, hvordan man tjekker en hests almene tilstand og at se nærmere på hestens omgivelser og udstyr. Vi lærte om hestens fordøjelsessystem, mundhulen/tænder, spiserøret, maven og tarmene, luftveje, lunger og hove. Vi lærte om sygdomme og skader, f.eks. forfangenhed, mavesår, kolik, mave-tarm lidelser, sår, halthed, gigt, EMS (Equine Metabolic Syndrome – dvs. noget der kan sammenlignes med diabetes hos mennesker og som ofte skyldes overvægt) og hvad årsagerne og symptomerne kan være til disse lidelser. Vi lærte IKKE at diagnostisere sygdomme. Det er dyrlægens opgave. Men vi fik redskaber til at analysere hesten og hestens omgivelser med henblik på at komme med bud på, hvorfor et problem kan være opstået.\nEt eksempel på noget konkret lærdom kan være, at hestens lunger udgør en rigtig stor del af hestens krop og at heste i bevægelse eller arbejde tager 20 gange mere luft ind end ved hvile. Derfor ses problemer med lungerne oftest, når hesten arbejder. Det er meget hårdt for en hest med hoste og snot at arbejde og derfor bør der gå en uge efter et lungerelateret problem er væk og hesten er rask, inden man rider igen.\nEn anden lille detalje jeg lærte, som overraskede mig lidt var, at når hesten krænger overlæben op, kan det være et tegn på smerte. Jeg har ofte hørt folk kalde det “at smile”. Det hedder flehmen på lægesprog. Hesten gør det også i andre situationer, f.eks. når den lugter til andre hestes gødning, men man mener altså, at det i nogle tilfælde kan være tegn på smerte.\nDet lignede overhovedet ikke det, man lærer til førstehjælp til mennesker. Der var ikke noget hjertemassage eller kunstigt åndedræt. Og der var ikke nogen stor plastikhest at øve sig på. Det er også sjældent, at finde punktet “sluk for elhegnet” i et menneske-førstehjælpskursus. 😉\nFørstehjælp handlede om at:\nslukke for elhegnet\ntage dækkener og udstyr af (hvis det er muligt)\nringe efter dyrlægen\nDet med at passe på sig selv er en vigtig regel. Hvis en hest f.eks. ligger ned i sin boks og ikke kan komme op, så kan det være en rigtig dårlig ide, at rende ind til den, da man kan risikerer selv at komme til skade og så er man jo ikke til megen hjælp mere. Det man kan gøre er, at vente med at gå derind til hesten er blevet udmattet, så man ikke kommer til skade pga. en hest, der ligger og fægter med benene.\nVi lærte, hvordan man ser efter hestens almene tilstand:\ntage temperatur, puls og respiration (TPR)\ntjekke slimhinder – f.eks. farven på tandkød\nse på øjenenes tilstand – om der f.eks. er væske, om de er blanke eller om hesten blinker meget\nse på hestens gødning og lytte til tarmlyde\nføle efter varme, hævede eller ømme områder på hesten\nkigge på pels og hud\ntjekke hvordan hesten tygger sit foder\nkigge på hovenes tilstand\nTil forskel fra førstehjælp, minder nogle af punkterne her om, hvad man også ville kigge efter hos sine børn eller sig selv, når man skal vurdere, om der kan være årsag til at ringe til lægen.\nHestens omgivelser og udstyr\nDet dyrlægen kan gøre er at behandle en sygdom med medicin f.eks. Dvs. han behandler symptomerne på problemet, men det er jo desværre ikke altid det samme som at fjerne selve årsagen til problemet. Derfor handlede kurset også om at analysere hestens omgivelser: foldene, stalden, boksen, flokken, foder osv. Vi fik nogle cases, fra den virkelige verden, som vi skulle analysere.\nKend din raske hest!\nDet kan være hensigtsmæssigt at gennemgå sin raske hest for at finde ud af, hvordan den præcis ser ud og opfører sig, når den er rask og velfungerende. På den måde er det nemmere at vurdere dens almene tilstand, når den virker syg eller utilpas. F.eks. ligger hestens normal temperatur mellem 37-38,5 grader, men det kan variere fra hest til hest. Hvis man vil være mere sikker på, om hesten har feber, er det en god ide at kende sin hests normal temperatur.\nVi besøgte en rideskole, hvor vi fik lov til at undersøge nogle heste. Vi kiggede på hestenes almene tilstand og lavede ganganalyser. Vi målte også deres vægt med et målebånd. Ja, jeg sagde målebånd. Man kan købe et målebånd her og sikkert andre steder, som kan bruges til at anslå hestens vægt. Igen er det relevant jævnligt at måle hestens vægt – også når den er sund og i god form – for at kunne sige noget om, hvorvidt den har tabt sig eller taget på. Hestene på rideskolen så alle ud til at være raske heste. Den ene var dog overvægtigt, hvilket kan have stor betydning for dens sundhed og velfærd.\nJeg kan måske lige hurtigt nævne, at dyrlægens anbefaling til overvægtige heste er, at de motionerer en halv time om dagen og det skal altså være i trav og også gerne galop! Det er selvfølgelig ikke meningen, at de skal løbe ustandseligt i en halv time, men de skal have pulsen op og hvad der svarer til en halv times motion i trav HVER dag. Det er selvfølgelig udover at få lagt en hensigtsmæssig kostplan og droppe gulerødderne!! Mennesker tager ikke på af at spise mange gulerødder, men hestes fordøjelsessystem er top-optimeret til at optage plantedele – derfor er gulerødder ikke det bedste til overvægtige og/eller nøjsomme heste.\nJeg kan bruge det til en hel masse. Som jeg skrev tidligere, så var hensigten med kurset selvfølgelig ikke, at vi skulle gå dyrlægerne i bedene og begynde at diagnostisere. Men det kan give mig flere muligheder for at analysere en situation. En undersøgelse af hestens almene tilstand, omgivelser mv. giver flere informationer til dyrlægen, når jeg ringer til hende. Dyrlægen er ofte detektiv, når hun prøver at finde ud af, hvad et dyr fejler. Jo flere oplysninger jeg kan komme med, jo bedre betingelser giver jeg hende, for at gøre sit arbejde.\nAdfærdsmønstre som er opstået pga. et fysisk problem kan blive indlærte. Dvs. at hesten bliver ved med at udvise adfærden, selvom den fysiske årsag er væk. I de tilfælde kan problemet nok ikke fikses med medicin og det vil være oplagt at træne med hesten. Men det kræver, at man først er helt sikker på, at der ikke er noget fysisk i vejen.\nSom hestevelfærdsrådgiver er det meget vigtigt i forhold til at være i stand til at vurdere, hvad der kan gøres for en hest. Mange adfærdsproblemer hos heste skyldes f.eks. smerte. Har vi en hest der ændrer adfærd. Den er f.eks. blevet “sur” under ridning eller opfører sig på andre måder anderledes end man er vant til, så kan en meget oplagt forklaring være, at der er noget fysisk galt med hesten. Det første man skal gøre er derfor at ringe til dyrlægen for at udelukke, at der kan være noget fysisk galt med hesten, inden man kaster sig over adfærdstræning.


Lad ikke bogføring nægte dig ferie | Muabi\nUdgivet af admin den maj 18, 2015\nAt have sin egen virksomhed er hårdt og der er mange apsekter der skal holdes styr på, samtiddig. Nogle gange har man bare brug for at holde pause fra sin virksomhed og tage på ferie med sin familie. Det er lettere sagt end gjort da de mange bogføringer og budgetter skal vedligeholdes og når man har sin egen virksomhed er der ikke altid penge til at ansætte en revisor. Du fortjener ferie, du har arbejdet hårdt og den dårlige samvittighed over ikke at se din familie så meget som du burde, skal lægges på hylden så du kan få ny energi. Hvordan kan dette lade sig gøre? Der er ikke nogen drømme løsning på det men der er en løsning der giver dig muligheden for at pakke kufferten og få noget kvalitetstid med familien på en lækker solrig strand.\nBogføring er et element af din virksomhed, du ikke kan sno dig udenom. En sund virksomhed har styr på økonomien og alle de formaliteter der hører med. Du har måske selv et øje for tal og har styr på præcis hvordan tingene skal laves, men du skal også have tid til ferie i ny og næ. Der skal du finde på en løsning om hvordan din virksomheds økonomi kan være selvkørende mens du er væk, så du kan slappe af og nyde ferien.\nDu kan ikke komme udenom at det vil koste dig penge at få økonomien til at køre mens du er væk. Det du kan gøre, er at ansætte en freelance revisor. Det vil spare dig for at ansætte en revisor. Det er derfor en billigere løsning. Det at ansætte en freelance revisor er en fantastisk flexibel løsning, da de arbejder med de opgaver du giver dem, du kan derfor hive dem ind når der er brug for det og lade freelancere ligge i dvale når du ikke har brug for den ekstra hjælp. Du kan derfor roligt sætte en freelancer til at styre virksomhedens økonomi mens du er på ferie nogle uger og når du kommer tilbage, kan du blot selv overtage opgaverne igen.\nNår du skal vælge denne freelance revisor, er det vigtigt at du ikke blot vælger den lokale, men finder den der passer dig bedst. Find en revisor du har god kemi med. Det gode ved revisore er, at de behøver ikke at have kontor lige i nærheden. De kan have kontor i den anden ende af Danmark, det vil ikke gøre nogen forskel da de uden problemer kan arbejder fra alle stederi Danmark og stadig få gjort arbejdet korrekt. Så fokuser mere på at finde den rette end at finde den tætteste freelance bogfører.\nForrige indlæg Derfor skal du søge erstatning\nNæste indlæg Hvem passer din markedsføring?


Retsordførere fra SF, Dansk Folkeparti og Enhedslisten bakker op om Fængselsforbundets forslag om at fjerne SU fra betjentuddannelsen og dermed styrke rekrutteringsindsatsen. S og K er positiv indstillet.\nDansk Folkeparti ønsker, at fængselsbetjente fremover modtager elevløn under hele deres uddannelse fremfor SU.\nK og S også positive\nDet Konservative Folkeparti ser også positivt på forslaget. Naser Khader skriver til Fagbladet: “Vi har sympati for ideen, og vi er helt enige i, at det vil gøre uddannelsen mere attraktiv. Vi mener dog, at spørgsmålet skal afklares som en del af en overenskomstaftale.”\nOpdatering 18. februar:\nJustitsminister Nick Hækkerup (S) har i februar svaret på et spørgsmål fra Karina Lorentzen Dehnhardt om samme emne. Her lover han, at bringe det op i forbindelse med en revision af fængselsbetjentuddannelsen i 2020.\n“Jeg synes, at det vil være naturligt, at spørgsmålet om elevløn under fængselsbetjentuddannelsen indgår som en del af dette arbejde. Det vil sikre, at vi har et samlet grundlag for at vurdere, hvordan vi kan skabe en endnu bedre og mere attraktiv uddannelse som fængselsbetjent,” skriver han.


Fede tider: At gemme sommerens overflod til de lange vinteraftener del 2\nAt gemme sommerens overflod til de lange vinteraftener del 2\nDe fleste er bedst tørret - enten lufttørret eller i tørremaskine.\nJeg laver dog også både kryddersmør til fryser, krydder-eddike f.eks estragon eddike til bearnaise ;) og kryddersalt .\nInspireret af Camilla Plum laver jeg blandt andet citronsalt\nGroft havsalt, citronskal, rosmarin, citrontimian og citron verbena.\nJeg lavede det også sidste år og det var virkelig brugbart.\nJeg laver ofte også en Lousianna inspireret ting (Kille Ennas salt)\nHavsalt, chili, hvidløg, paprika, koriandefrø, spidskommen, oregano, sennepsfrø.\nJeg lader det stå i solen og tørrer evt færdig over kakkelovnen eller i den alm ovn.\nBlender det når det er helt tørt :) Husk der skal mindre salt til urter end man tror.\nPesto er fremragende en kold vinterdag,\nBlend urter, basilikum er klassisk, men også rucola er godt, med olie, salt evt. nødder/\nkerner (vent med ost) og frys ned i små portioner i fryseren.\nNogle krydderurter kan høstes friske hele vinteren, feks alm timian, salvie, bredbladet persille - rosmarin( dog kun i drivhus).\nHvis man altså kan komme op i drivhuset eller ud i haven :)\nSpidskål, blomkål og hovedkål spises i sæsonen. Hovedkål (hvidkål og rødkål) - skal høstet inden frost og kan gemmes et par måneder et køligt sted. De kan mælkesyres og spises hele vinteren. Jeg dyrker ikke selv hovedkål da de fylder for meget og er billige i øko version.\nSavoykål, grønkål, palmekål, russisk kål og rosenkål - kan, hvis man vælger de rigtige sorter stå ude i haven hele vinteren også med frost og sne. Det er en god ide at dække med lidt halm eller tang. I det tidlige forår skyder især grønkål og russisk kål en masse nye frisk blade. Palmekål dør somregel efter den første lange periode med frost.\nBroccoli- vi dyrker kun versionen der hedder sprouting broccoli - den giver en masse mindre broccoli hoveder i april- maj (i år allerede slut marts).\nPurple sprouting broccoli Marts 2014\nHvidløg høstes når toppen gulner men inden de yderste lag skal sprænger.\nLøg høstes ideelt når alle toppe har lagt sig ned. Hvis der er tegn på at man får fugtigt vejr kan jeg dog godt finde på at høste før.\nLøg og hvidløg skal tørre GRUNDIGT i mange mange uger. Solrige sommerdage gerne med blæst er bedst. Derefter hænger vi dem op i et luftigt skur indtil det bliver køligere. Løg skal ha det lunere end de øvrige grøntsager. Hvis man putter dem i køleskabet begynder hvidløg at spire, da de simpelthen tror at det har været vinter. Så et køligt tørt sted med ca 10-15 gr er bedst.\nMan kan enten vælge at flette løg eller klippe toppen af og opbevare på trådnet /eller i net. Fordelen ved at ha dem på trådhylder er at det er nemt at se, hvis nogle af løgene mugner /har skjult løgskimmel.\nSpis nu og nyd dem- de er egentligt ikke en grøntsag men en kornsort :) så jeg synes man skal spise dem sjældent. Men majs smager virkelig godt nyhøstet en gang eller 3 i løbet af august-september. De kan dog nedfryses.\nSommer/efterårsporre skal spises inden den første frost.\nVinterporre er hårdføre og har det bedst i jorden. Det er en god ide at dække med halm eller tang- evt fiberdug- hvis det ser ud til rigtig vinter. Nogle gange graver jeg - i de situationer - en masse op og slå dem ind i jord i drivhuset. Det er lidt sjovere end at skulle grave dem ud af snedriver og bruge øksen får at få dem fri :)\nPersillerødder skal op- de overvintrer ikke godt i jorden- opbevares i kasser i spagnum så de øvrige rødder. Pastinak kan man i princippet lade stå i jorden. De smager mildere efter den første frost -jeg synes dog at det er smartest i kasser så man slipper for at grave fri for sne :)\nRødbeder graves op sidst i november- toppen vrides af og de lægges i kasser med spagnum et køligt sted uden frost. Kan naturligvis også syltes med eddike og sukker.\nEr en sæsonting. Nogle sorter tåler lidt kulde men de fleste bliver smattet ved frost. Man kan forsøge at forlænge sæsonen hvis man har drivhus - så sår man midt/slut august ude i haven og planter ind senere når det er kølet af,\nJeg når det sjældent da mit drivhus er så fyldt og varmt hele sensommeren\nRomaine typerne er sammen med de bitre salater bedst til efterårssåning.\nRucola og feldsalat er andre gode efterårssorter.\nKnold og bladselleri\nBladsellerien kan i princippet godt fryses i små tern til kødsovs og supper.\nMan kan også vælge at grave den op i november og slå den ind i kasser i drivhuset-på den måde havde vi bladselleri ret længe- isaær hvis man dækker med et tæppe på kolde nætter.Knoldsellerien tages op sidst i november -toppen vrides af og de lægges i spagnum.\nSpises frisk eller fryses ned efter blanchering. Jeg kan bedst lide at fryse i små kugler så de er nemt at tø . Nogle år overvintrer sent sået spinat og begynder at spirer frem igen i det tidlige forår- jeg synes det er værd at prøve da spinatfrø er billige.\nTomater er noget af det dejligste som selvforsyner. Dels så holder halvmodne tomater virkelig godt og kan ligge og eftermodne hele efteråret. Ja de bliver ikke så sliksøde som dem der modner på planten.\nJeg tørrer en del i tørreapparat. Jeg laver ketchup og ovnbagt tomatsovs som jeg oftest fryser glas. Men de kan også henkoges hvis ens fryser er ved at få forstoppelse ;)\nIsær den aflange italienske tomat er god tørret\nSemi dry tomater\nTomater halveres og lægges på bageplade\nDrysses med havsalt\nSættes i ovenen på 100 grader den første times tid.\nSkru derefter ned til 50-75 grader og tør videre. Det er bedst på varmluft.\nDe er færdige når de er bøjelige men ikke knastørre. Et tørreapparat er guld værd.\nJeg opbevarer nogle i et syltetøjsglas til brug de næste 2-3 måneders tid.\nResten kommes i et glas og overhældes med olie - opbevares køligt og mørkt - typisk i køleskab. Så har man intens tomatsmag i december.\nTomatsovs for voksne ;)\nHvis man bager tomater i ovnen ved 100- 125 grader nogle timer kan man lave en skøn koncentret sovs.\nDen sidste times tid; smid lidt hvidløg og en chili samt oregano ind på tomaterne\nPut i foodprocessor med lidt æbleeddike og evt olivenolie, kør til fin mos.\nSi i gennem en si\n- smag til med lidt salt og peber- evt mere eddike.\nDet skal smage af meget koncentreret tomatsovs - men et lille bid af chili og eddike.\nOpbevares i et skoldet glas i køleskabet -en måneds tid , eller frys den ned.\nBrug den til æg, kedeligt kød, til at smage en flødesovs til med, i stedenfor ketchup, den kan også indgå i kødsovs eller fortyndes med god bouillion og fløde til tomatsuppe.\nTil børn og sarte sjæle- undlad chili.\nHvis man bare bager tomaterne en times tid til de er splattede kan de efter si-ning fryses ned som alm flåede tomater. Jeg har somregel flest små tomater så jeg gider ikke at flå dem ,\nSynes jeg bare man skal spise friske fra busken - sent såede ærter modner indtil det sene efterår-og da det er et helvedes arbejde at bælge og fryse ned -gider jeg det ikke :)\nBær og frugt\nBlåbær,hindbær, halveret jordbær, brombær rips mv løsfryser jeg .\nHyld laver jeg en koncentreret sirup som holder godt og er enormt godt til at holde snotnæser væk.\nÆbler opbevares i kasser først i skyggen af skuret hele september og oktober -men når frosten truer så tager jeg dem ind i drivhuset hvor jeg holder øje med hvor meget frost de får- jeg har desværre ikke et rigtigt godt æble opbevarings sted- Det er bedst at adskille æbler og grøntsager-så drivhuse med et vattæppe er det bedste bud. De sidste år er det lykkedes at have æbler hen til februar.\nÆbleringe som er tørret er også ret skønne. Køb en æbleskræller :)\nPærer skal ha mere kulde -så de er bedst henkogthvis de skal holde hele vinteren\nDruer holder lææænge et køligt sted.\nNødder og valnødder\nTørres godt og hænges op i trådposer uden for musenes rækkevidde .\nValnødder i luftige kasser i oktober-solen :)\nIndsendt af Henriette kl. 20.7.14\nEtiketter: Grøntsager, have, Real foods, Ægte mad, Økologi\nÅh Henriette, har tidligere læst med men troede at du var holdt helt op med at skrive. Dejligt at du er tilbage :) Hvor stor en grad af selvforsyning er du oppe på nu? Og ved du ca hvor mange kvadratmeter køkkenhave du har? Jeg bor selv med en stor landhave og vi kører lige så stille op for produktionen så vi slipper for at købe grøntsager. Nu mangler jeg bare at manden min giver sig så vi får høns også :)\n29. august 2014 kl. 15.24\nAt gemme sommerens overflod til de lange vinteraft...\nJA- 236 hvidløg er nok :)


Sådan ændres standardkamera i Windows 10\nVigtigste » Vejledninger » Sådan ændres standardkamera i Windows 10\nNogle mennesker kan lide at bruge et tredjepartskamera i stedet for de interne, der kommer i bærbare computere, skærme, tablets osv. Imidlertid overses dette tredjepartskamera nogle gange af visse applikationer, og de bruger det interne i stedet. Derfor vil vi i denne artikel lære dig nogle metoder, hvormed du kan konfigurere Windows til at bruge et specifikt kamera til alle applikationer.\nSådan ændres standardkamera i Windows 10?\nEfter at have modtaget flere anmodninger om Windows manglende evne til at vælge et bestemt kamera, besluttede vi at undersøge problemet og kom op med et par løsninger, der kan få arbejdet gjort. Nogle af disse metoder er anført nedenfor.\nMetode 1: Ved at deaktivere andet kamera\nEn af de mest almindelige løsninger i vejen for valg af et standardkamera er at deaktivere det andet kamera. På denne måde tvinges Windows til at bruge det ønskede kamera hver gang. For at deaktivere de andre kameraer:\nTrykke “Windows” + “x”Taster samtidigt og vælg“EnhedManager”Fra listen.\nDobbeltklik på den "BilledbehandlingEnheder”Rullemenu.\nRet–klik på navnet på det interne webkamera og vælg “Deaktiver“.\nBemærk: Det har normalt enhedsproducentens navn.\nPrøv at bruge et program og kontrollere for at se, om problemet fortsætter.\nMetode 2: Valg af drivere som standard\nEn anden almindelig metode til at tackle dette problem er ved at vælge enheden som standard. På denne måde kan du konfigurere Windows til at åbne tredjepartskameraet i stedet for det interne som standard. For at gøre det:\nTrykke “Windows” + “S ” for at åbne søgemuligheden og indtaste "Kontrolpanel".\nVælg den første mulighed, og klik på “UdsigtEnhederog printere" under "Hardware og lyd" mulighed.\nKontrollere for at se om webcam er angivet der.\nHvis det er, ret–klik på webcam og vælg “Setdet herenhedsomStandard“.